دۆینێ، دووشه‌ممه دیلشا دێمیربه‌گ - ستێن، له زانكۆی ئێمه بوو بۆ ناساندنی كتێبه‌كه‌ی و گێرانه‌وه‌ی كورته‌یه‌ک له ژیانی و قسه كردن له سه‌ر بارودۆخی ژیانی ژنانی كورد و كه‌موكوڕییه‌كانی فه‌رهه‌نگی كورده‌واری. ئێمه‌ش وه‌ک ئه‌و كۆمه‌ڵه خوێندكاره‌ی كه له داهاتوویه‌كی نزیک قه‌راره ڕاسته‌وخۆ ده‌گه‌ڵ گرفته فه‌ڕهه‌نگی و كۆمه‌ڵایه‌تییه‌كان كار بكه‌ین، گوێگری قسه‌كانی دیلشا بووین. قسه‌كانی دیلشا به ناساندنی خۆی و كورته باسێک له سه‌ر كتێبه‌كه‌ی ده‌ستی پێكرد. دوایی ورده ورده چوو سه‌رباسی بارودۆخی ژیان بۆ ژنانی كورد به گشتی و كورده‌كانی ڕۆژهه‌لاتی توركیه - باكووری كوردستان- به‌تایبه‌تی!\nئێستا نامه‌وێ ده‌قی قسه‌كانی دیلشا باس بكه‌م. خوێندنه‌وه‌ی وتاره‌كان و بۆچوونه‌كانی دیلشا لێره‌و له‌وێ خۆی به ڕوونی نیشان ده‌دا خۆی وه‌ک ژنێكی كورد و فێمینیست له كوێ وه‌ستاوه و چ ڕوانگه‌یه‌كی له سه‌ر شته‌كان هه‌یه. ئه‌وه‌ی به‌لامه‌وه سه‌یر و له هه‌مان كاتدا ئاشنا و تا ڕاده‌یه‌ک دڵته‌زێن بوو بۆچوونه‌كانی سێ دانه له هاوكلاسییه‌كانی خۆم بوو. سێ كوڕی كورد له دوو به‌شی جیاوازی كوردستان كه ماوه‌یه‌كی زۆره له هه‌نده‌ران ده‌ژین و له داری دونیا بێ خه‌به‌ر نین. ئه‌م سێ پیاوه كورده به قسه‌كانی دیلشا هه‌ڵچوون، زۆر سه‌یر! یه‌كیان به ته‌واوی توڕه بوو و دوویان به ده‌یان شێوه و هێنانه‌وه‌ی نموونه‌ی گه‌وره و بچووک، هه‌وڵیانده‌دا به دیلشا و هه‌موو ئه‌وانی‌تر بسه‌لمێنن كه شته‌كان وا نین كه ئه‌و باسی ده‌کات...\nته‌نانه‌ت ئه‌مڕۆش له ژێر خۆره گه‌رمه‌كه‌ی حه‌وشی زانكۆ، قسه‌و باسه‌كانی ڕۆژی پێشترمان درێژه‌ی هه‌بوو. به قه‌وڵی گیتان گووتی ئه‌وه یه‌كه‌مجاره باسێک دوو ڕۆژ و ئاوا گه‌رم و گوڕ له كلاسی ئێمه‌دا به‌رده‌وام ده‌بێت. ڕاست ده‌كات!\nله به‌شێک له قسه‌كانیدا دیلشا گووتی قه‌تڵی نامووسی وه‌ک كولتوری كورد ده‌بێنێت، له هه‌مان كاتدا گوتی تایبه‌ت به كورد نییه و زۆربه‌ی هه‌ره زۆری وڵاتانی ڕۆژهه‌لاتی ناوڕاست و باكوری ئه‌فریقا ده‌گرێته‌وه و تایبه‌ت به موسڵمانان نییه و له ناو دینه‌كانی تریش دا ده‌بێندرێت ....\nجا ئه‌وه‌ی ئه‌م سێ پیاوه كورده پێی توڕه بوون ڕاست ئه‌م به‌شه‌ی بوو، ئه‌وه كه "قه‌تڵی نامووسی كولتوری كوردییه". یه‌كێک له كوڕه‌كان كه خۆی خه‌ڵکی باكووری كوردستانه توووووڕی تووووووڕه ئه‌مڕۆ ده‌یگووت " ئه‌و تایفه - دیلشا له تایفه‌یه‌كی كۆچه‌ره‌وه دێت- هه‌ر كورد نین! كورده‌كانی تر له شارو گونده‌كانی باكوور ئه‌وانه هه‌ر به كورد نازانن. جوان دیار بوو هه‌وڵی ده‌دا به كه‌م كردنه‌وه‌ی دیلشا "كورد" هه‌ڵكێشێت! كوڕه‌كه‌ی تر كه خۆی خه‌ڵكی ده‌هۆكه و زۆر ساڵه لێره ده‌ژیت له‌وه توڕه بوو كه ده‌یگووت نابێ كه‌س بڵێت قه‌تڵی نامووسی كولتوری كوردییه. ئێمه له "كوردستان" یاسای دژ به قه‌تڵی نامووسیمان هه‌یه و كوردستان یه‌كه‌م وڵات له ڕۆژهه‌لاتی ناوراست بوو كه یاسایه‌كی ئاوای په‌سه‌ند كرد... دواتر قسه‌كه گه‌یشته ئێره كه كورد ده‌وڵه‌ت نییه و ده‌سه‌ڵاتی سیاسی نه‌بووه و ... بۆیه ته‌نانه‌ت ئه‌گه قه‌تڵی نامووسیش ده‌كات نابێ ره‌خنه‌ی لێ بگیرێت چوونكه تاوانبار نییه و ....\nزۆر له‌ناكاو دیم ئێمه چوار كوردین و له باسێكی ئاوادا بووین به دوو ده‌سته. دوو ده‌سته‌ی ژنانه- پیاوانه- منی ژن باوه‌ڕم ئه‌وه بوو كه كوشتن و بڕین و لێدان وكوتانی ژنان- به‌داخه‌وه- ڕیشه‌ی داكووتاوه و بۆته به‌شێک له كولتوری كوردیش و ئه‌وان وه‌ک پیاو حاشایان له بوونی كولتورێكی ئاوا ده‌كرد... من ده‌گه‌ڵ ئه‌وه‌ی به‌شێک له قسه‌كانی دیلشا به گشتی ڕه‌د ده‌كه‌مه‌وه، له بۆچوونی ئه‌و هاورێیانه‌م تێناگه‌م! چه‌ند ساڵ پێش هه‌ر لێره گووتم ئیتر باوه‌ر ناكه‌م ژنی كورد ئه‌م بیانوویه له كه‌س قه‌بووڵ بكات كه بۆیه له لایان پیاوه‌كانی نه‌ته‌وه‌ی خۆی ده‌چه‌وسێته‌وه، چوونكه وڵاتی سه‌ربه‌خۆی نییه و چونكه خاكه‌كه‌ی داگیر كراوه و بیانووگه‌لی ئه‌وها. زۆر به‌لامه‌وه دڵته‌زێن دێت كه ئێمه قه‌ت باسی زه‌ینییه‌ت و ڕوانگه‌ی "كورده‌واری" له سه‌ر ژن ناكه‌ین! سه‌رده‌مه‌که گۆڕدراوه.... باشترین كار ئه‌وه‌یه چاو بكه‌ینه‌وه و قه‌بووڵ بكه‌ین ناتوانین به شێوه‌ی باب و باپیرانمان درێژه به ژیان بده‌ین...\nله‌و قسه‌وباسانه‌دا شتێكی تریش سه‌رنجی ڕاكێشام. كه ئێمه‌ی كورد فه‌رهه‌نگێكی یه‌كگرتوومان نییه. كوردی هه‌ر پارچه‌ی كوردستان شوێنی له ده‌سه‌ڵاته داگیركه‌ره‌كان وه‌رگرتووه و كه‌م تا زۆر گۆڕدراوه. زمانی، ڕێ وڕه‌سمی ژیان و هه‌لسووكه‌وتی كورد له پارچه‌یه‌ك بۆ پارچه‌كه‌ی تر جیاوازی زۆر به‌رچاوی هه‌یه. كوردی هه‌موو پارچه‌كان چه‌وسانه‌ته‌وه و له مافه ئاسایی و یاساییه‌كانیان بێ به‌ش كراون، به‌ڵام ئه‌وه‌ی كورده‌كانی باكوور چێشتوویانه، له زۆر بارانه‌وه خۆ له بارودۆخی كورده‌كانی ڕۆژهه‌لات و باشوور جیاده‌كاته‌وه ... بۆیه زۆرجار وا هه‌ست پێده‌كه‌م باس له "كولتوری كوردی" كردن وه‌ک كولتورێكی یه‌كگرتوو، كارێكی ئه‌سته‌مه و مرۆڤ ده‌بێ له نووسین و لێكدانه‌وه‌كانی ئه‌وه‌ی هه‌میشه له بیر بێت....\nهه‌ڵه‌یه‌كی دیلشا - به ڕای من- تووشی بووه ئه‌وه‌یه كه ئه‌و نه ته‌نیا سه‌رنجی به‌م جیاوازییه نه‌داوه به‌ڵكوو ته‌نانه‌ت جیاوازی نێوان كولتوری كۆچه‌ره‌كان و كولتوری شارستانی له به‌رچاو نه‌گرتووه و له زۆر جێگه ئه‌گه‌رچی ده‌ڵێ ئه‌و به‌س به‌سه‌رهاتی ژیانی منه، به‌ڵام له وه‌سف كردن و گێرانه‌وه‌كانیدا زوو زوو ده‌ڵێت "كولتوری كوردی" ...\nدڵنیام ئه‌و باسه له گروپی ئێمه‌دا چه‌ند ڕۆژی تریش به‌رده‌وام ده‌بێ. بۆ ئه‌وانی كورد نین باسه‌كه سه‌رنج ڕاكێشه چونكه له زمان كوردێكه‌وه باس كراوه و له لایان چه‌ند كورده‌وه چۆته ژێر پرسیار... خاڵێكی تریش كه له به‌رچاوان ون نه‌ما ئه‌وه بوو كه ته‌نیا پیاوه كورده‌كان زۆر سه‌یر به‌م باسه هه‌ڵچوون ...


بەریتانیا بۆچی 2500 ئەوروپایی دوورخستەوە؟ - تۆڕی میدیایی خەڵک\nلە هاوینی 1940دا بەریتانیا لە دوای شكستی فەڕەنسا و خۆرادەستكردنی بەشێوەیەكی فەڕمی و راگەیاندنی ئاگربەست لە 22ی حوزەیرانی 1940، خۆی بە تەنها بینیەوە لە جەنگی نازییەكاندا، كە لەسەرەتای مانگی ئەیلولدا بۆردومانی چڕی ئاسمانی كرایە سەر شارەكانی بەریتانیا بەتایبەت لەندەن، بەشێكی بەرچاوی وێران بوو هەزارانی لێ كوژرا.\nلە ئەم چوارچێوەیەدا بەریتانیا بڕیاری دا ئەڵمانی و نەمسایی و ئیتاڵییەكانی نیشتەجێی بەریتانیا بەهۆی گومانكردن لێیان كە لە ببنە هەواڵگر و سیخوڕ و پشتیوانی هێزە نەیارەكانی بەریتانیا،\nببەنە نێوەندی دەستگیركردنی بە كۆمەڵ بۆ هێشتنەوەیان لە ژێر چاودێریدا.\nهاوكات فەرمانڕەواكانی بەریتانیا لێپرسینەوەیان لەگەڵ 70 هەزار نیشتەجێی ئەڵمانی و نەمسایی و ئیتاڵیدا كرد، كە زۆرینەیان جولەكە بوون و نەیاری ئەڵمانیا بوون و وڵاتی خۆیان لە ترسی نازییەكان جێهێشتبوو.\nبەهۆی لێپرسینەوەكانەوە هەزاران گومانلێكراو دەستگیركران و بەشێكیان بۆ دەرەوەی بەریتانیا دوورخرانەوە.\nرۆژی 10ی تەمووزی 1940 كەشتی ئێچ ئێم تی دونیرا لە بەندەری لیڤەرپوڵەوە بە 2500 كەسەوە بەرەو ئوسترالیا بەرێكەوت، لە كاتێكدا كەشتییەكە توانای هەڵگرتنی 1600 كەسی هەبوو.


هەڵەی یەکەم : ڕۆژانــەی بەردەوام\nیەکێک لە هەڵەکانی دایک و باوک پێدانی پارەی رۆژانەی بەردەوامە بە منداڵ. کە ئەکرێ ببێتە هۆی ئەوەی منداڵ لە مێشکی خۆیدا وا بیر بکاتەوە پێدانی ئەو پارەیە بە بەردەوامی مافی خۆیەتی و دەبێت پێی بدرێت.\nگیرفانی سەربەخۆ شتێکی گرنگە بۆ منداڵ، کە لە ڕێیەوە دەکرێ بنەمای یەکەمی فێرکاری دارایی تێبگات، وە پاشەکەوت کردن، خەرجکردن و پلاندانانیشی بۆ ئاسان بکات. لورال لانژمیر کە یەکێکە لە شارەزایانی بواری دارایی دەڵێت:(هیچ کاتێک پارەی ڕۆژانەی بەردەوام و جێگیر مەدەن بە منداڵەکانتان.)\nلانژمیر دەڵێت، یەکێک لە باشترین سەرمایەگوزارییەکان کە فێری منداڵەکانتانی بکەن ئەوەیە گرنگی و نرخی فێربوونی کاریان تێبگەینن.\nبۆیە لەبری پێدانی پارەی رۆژانە یان هەفتانەی جێگیر، هەندێک راهێنان و چالاکیان بۆ پێشنیار بکەن کە تەرکیز دەکەنە سەر بنەمایەکی دارایی، وە باشتر وایە لە بەرامبەر ئەنجامدانیشدا پاداشتێکی دیاریکراو دابنێن و فێریان بکەن و تێیان بگەیەنن لە پاداشتی ئەو هەوڵەی کە دەیدەن پارە بەدەست ئەهێنن .\nهەڵەی دووەم: گفتوگۆ نەکردن دەربارەی پارە\nیەکێکی تر لە هەڵەکان ئەوەیە کە سەبارەت بە پارە و سودەکانی لەگەڵ منداڵەکانمان قسە نەکەین و زانیاری ئاڵوگۆڕ نەکەین. دایک و باوک سەرەکیترین سەرچاوەی زانیاریە داراییەکانی منداڵانن، بەڵام نزیکەی ٪74 یان سەبارەت بە بابەتە خێزانیەکانی تایبەت بە پارە لەگەڵ منداڵەکانیان بێ مەیلن و نادوێن.\nکاتێک کە دایک و باوک سەبارەت بە بابەتە داراییەکان نیگەرانن بەڵام لەسەر ئەوە لەگەڵ منداڵەکانیان قسە ناکەن، وە منداڵەکانیش تەنها بێتاقەتی و دڵگرانی و ئەنجامدانی ڕەفتاری نەگونجاو لە باوانەوە دەبینن، لە ئەنجامدا منداڵەکان لەبری ئەوەی دەربارەی بابەتە داراییەکان و بارودۆخە جیاوازەکانی باری ئابوری زانیاری دروستیان هەبێت لە بیر و هۆشیاندا ئەوە دەچەسپێت کە پارە هۆکاری (دڵگرانی) و (خراپ) یه .\nهەڵەی سێیەم: کــارتە جادوویەکان\nلێکۆلینەوەکان دەریانخستووە کاتێک کە سود لە کارتی بانکی وەردەگیرێت بەراود بە بەکارهێنانی پارەی نەقدی ئەوا ٪30 زیاتر خەرج دەکرێت. چونکە کاتێک کارت بەکاردەهێنرێت ئەژمار نەکردن و گوێ نەدان بە پارە خەرجکراوەکە ئاسانترە.\nکارتە بانکیەکان جگە لەوەی کە بودجەی ئێوە کەمدەکەنەوە بەڵکوو نمونەیەکی خراپیشن بۆ منداڵەکانتان. منداڵەکان تەنها کارتەکە دەبینن کە بەکاردێت کەلوپەلەکان تا بێت زیاتر دەبن کەئەمەش جادویەکی چێژبەخشە بۆیان .\nپێویستە ئەوان فێربکرێن کە کاتێک شتێک ئەکڕین لە ڕاستیدا پارەیەک کە پاشەکەوتمان کردوە خەرج دەبێت. لەبری ئەوە بەکارهێنانی پارەی نەقدی وێنەیەکی دروستتر لە پارە خەرجکردنیان بۆ دروست ئەکات. یان کاتێک کە کارت بەکارئەهێنن بۆیان ڕون بکەنەوە کە لەم کارتەدا بڕە پارەیەکی دیاریکراو هەیە کە لەوانەیە تەواو ببێت . وە گرنگی بابەتە داراییەکان فێری منداڵەکان بکەن و سودی پاشەکەوتکردنی پارەیان بۆ ڕون بکەنەوە و نیشانیان بدەن .\nهەڵەی چوارەم: پێشەنگی خراپ\nچۆن ئەتوانین چاوەڕێ بین منداڵەکانمان فێری پاشەکەوت کردن ببن لە کاتێکدا خۆمان نایکەین؟ گرنگە کە نرخی پاشەکەوت کردنیان نیشان بدەین .\nدەتوانن دەغیلەیەکی پاشەکەوت کردن بدەن بەوان و خۆشتان یەکێک لە ماڵەوە دابنێن و لەسەری بنوسن(بۆ گەشت)، وە هەر رۆژێک بڕێک پارە بخەنە ناویەوە. بەمجۆرە دەتوانن پێشەنگێکی باش بن بۆیان .\nهەڵەی پێنجەم: بەڵێ کردنی بەردەوام\nیەکێکی تر لە هەڵە گەورەکانی دایک و باوک ئەوەیە کە هەمووکات بۆ داواکاری منداڵەکانیان وەڵامی ئەرێنی دەدەنەوە. چەندین جار ڕویداوە کەسانێک قەرز و قیستیان لەسەر بووە، لە ژوری منداڵەکەشیان لە ڕادەبەدەر کەلوپەلی یاریکردن هەبووە. ئەم ڕەفتارە منداڵانێک گەورە دەکات کە لە ژیانیاندا ((نەخێر)) یان نەبیستووە و کاتێک کە گەورە دەبن شتەکانیان زۆر بە خێرایی و بەبێ هەوڵدان ئەوێت .\nهەڵەی شەشەم: ڕێگەنەدان بە کەوتنیان\nچەندین جار ڕوو دەدات کاتێک کە کێشەی داراییان بۆ پێش دێت یارمەتیان دەدەن، بێگومان هیچ کەسێک حەزناکات کەوتن و نەبونی ڕۆلەکەی ببینێت بەڵام بە پشتگیری نابەجێ و هەڵە دەرفەتی فێربونی سەربەخۆیی دارایییان لێ زەوت ئەکەن. دانی پارەی تەلەفۆنی شەخسی و قەرزی ئۆتۆمبێل، وە تەنانەت قیستی خانوەکەی خۆشیان بخەنە ئەستۆی خۆیان .\nهەڵەی حەوتەم: قسە و ڕەفتاری ناپەسەند\nمنداڵەکان هەموو ڕۆژێک داوای پارە لە دایک و باوک دەکەن. دایک و باوکیش زۆر جار و لە هەندێک شوێندا کە منداڵەکەیان داوای کڕینی شتێک دەکەن، دەڵێن (پارەی پێویستم پێ نیە) یان (ناتوانم بۆت بکڕم گرانە). شێوازی قسەکردن و دەربڕینتان لەکاتی وتنی ئەم دەستەواژانەدا زۆر گرنگە .\nهەبونی گفتوگۆیەکی ڕاستگۆیانە لەگەڵیان،وە ڕوونکردنەوەی ئەوەی کە بۆچی بۆیان ناکڕن یارمەتیان دەدات لە ڕیزبەندی کردنی شتە گرنگەکان و کڕینیان تێبگەن، وە لە چۆنیەتی پارە خەرج کردن بیربکەنەوە و بیرۆکەی تایبەتیان هەبێت .\nلە بری ئەوەی بڵێن (ناتوانین بیکڕین)، بڵێن (چی بکەین تا بتوانین بیکرین). ئەمە ئەبێتە هۆکاری ئەوەی بیر بکەنەوە لەوەی کە ئەو شتەی ئەیانەوێ چۆن بەدەستی بهێنن وە کەمتر هەستی بوون بە قوربانیان هەبێت .\n6028 جار بینراوە


گروپێكی نۆ كه سی كاروباری حكومه تی كاتی له عێراقدا ده گرنه ده ست له ماوه ی چه ند مانگی داهاتوودا - 2003-05-05\nجه ی گارنه ر، ژه نڕاڵی خانه نشین، به رێوبه ری كاروباره مه ده نیه كان له عێراقدا ده ڵێت: وا چاوه ڕوان ده كات له ماوه ی چه ند مانگی داهاتوودا گروپێكی نۆ كه سی كاروباری حكومه تی كاتی له عێراقدا بگرنه ده ست.\nئه مڕۆ دووشه ممه به ڕێز گارنه ر له به غدا گوتویه تی ئه و نۆ رێبه ره نوێنه رایه تی لایه نه جیا جیاكان ده كه ن و پێكه وه كارده كه ن بۆ دروست كردنی سه ركردایه تیه ك، به ڵام باسی له وه نه كردووه ئایا ئه ركه كانیان چۆن به ڕێوه ده به ن.\nپێنج كه سی یه كه م له و نۆ كه سه ئه حمه د چه له بی یه كه سه رۆكی كۆنگره ی نیشتیمانی عێراقه و ڕێبه رانی هه ردوو لایه نه كانی كوردیش تیادایه، كه بریتین له مه سعود بارزانی سه رۆكێ پارتی دیمۆكراتی كوردستانی عێراق و جه لال تاڵه بانی سكرتێری گشتی یه كێتی نیشتیمانی كوردستان.\nئه ندامانی تری گروپه كه ش بریتین له ئه یاد عه لاوی له هاوپه یمانیه تی نیشتیمانی عێراق و عه بدل عه زیز ئه لحه كیم كه برا بچوكی محه مه د باقر ئه لحه كیمی سه رۆكی ئه نجومه نی باڵای شۆرشی ئیسلامی عێراقه.\nژه نه ڕاڵ گارنه ر ده ڵێت له وانه یه ئه م گروپه زیاد بكرێت تا كو نوێنه رێكی مه سیحیه كان و كه سایه تیه كی تری سوننه ئاینزا ببنه ئه ندام تیادا.\nسه باره ت به مه سه له یه كی تریش جه نڕاڵ گارنه ر گوتویه تی واچاوه ڕوان ده كات پاوڵ بریمه ر ی دیپلۆماتی دێرینی ئه مریكا له هه فته ی ئاینده دا بگاته عێراق وبه ر پرسیێتی پرۆسه ی سیاسی ئه مریكا وه ر بگرێت له عێراقی پاش شه ڕدا.\nشایانی باسه ژه نه راڵ گه رانه ر ئه م لێدوانانه ی خۆی بۆ په یامنێران دا له ده مێكدا خۆی ئاماده كردووه به ره و شاری به سره ی باشوری عێراق بڕوات بۆ ئه وه ی سه ردانی خوێندنگایه ك و نه خۆشخانه وپاڵاوگه ی نه وت بكات و هه روه هاش له گه ڵ رێبه رانی خۆجێ یی شاره كه دا كۆببته وه.


په‌رله‌مانی به‌ریتانیا ڕه‌زامه‌ندی ده‌دات له‌سه‌ر به‌شـداریکردنی هێزی ئاسمانی وڵاته‌که‌ی له لێدانی داعش له عێراقدا\nپه‌رله‌مانی به‌ریتانیا به ده‌نگی 524 به‌رامبه‌ر 43 ڕه‌زامه‌ندی دا له‌سه‌ر به‌شـداریکردنی هێزی ئاسـمانی وڵاته‌که‌ی له بۆردومانی دژی داعش له عێراقدا.\nبه‌ر له ده‌نگدانه‌که ده‌یڤد کامیرۆن سه‌رۆک وه‌زیری به‌ریتانیا ئاماژه‌ی به دڕنده‌یه‌تی داعش کرد و گوتی شه‌ڕی ئه‌م گرووپه ڕه‌نگه بۆ چه‌ندان سـاڵ درێژه بکێشێت. باسی له‌وه‌ش کرد که هیچ به‌ربه‌ستێـکی یاسایی نیـیه بۆ ئه‌نجامدانی کارێـکی له‌و جۆره له سوریاش.\nپارته سه‌ره‌کیـیه‌کانی به‌ریتانیا که بریتین له پارتی پارێزه‌ران و پارتی لیبراڵ دیموکرات و پارتی کرێـکاران، پـشتوانی خۆیان بۆ پـرۆژه بڕیاره‌که‌ی حکومه‌ت ده‌ربڕی.\nهاوبه‌ندی حکومه‌تی به‌ریتانی که بریتیـیه له هه‌ردوو پارتی پارێزه‌ران و لیبرال دیموکرات، ده‌ڵێن بڕیاره‌که یاسایی‌یه، چونکه حکومه‌تی عێراق خۆی داوای له به‌ریتانیا و وڵاتانی دیکه کردووه ئه‌م کاره بکه‌ن.\nله‌گه‌ڵ ئه‌وه‌شدا چه‌ند په‌رله‌مانتارێـک گومانیان هه‌بوو ئه‌م هێرشه ئاسـمانیانه کاریگه‌ریـیان هه‌بێت و مه‌ترسی خۆیان ده‌ربڕی له‌وه‌ی زیان به خه‌ڵـکی سـیڤیل بگه‌یه‌نێت.\nحکومه‌تی به‌ریتانیا هه‌تا ئێسـتا ده‌ڵێت هێزی زه‌مینی ڕه‌وانه ناکات و ته‌نها به هێزی ئاسـمانی و مه‌شق و ڕاهێنان به هێزه‌کانی عێراق و پـێشـمه‌رگه که زیاتر ڕه‌نگه له وڵاتێـکی دراوسێی عێراقدا به‌ڕێوه‌بچێت به‌شداری له شه‌ڕی داعشدا ده‌کات.\nمشتومڕی په‌رله‌مان له‌گه‌ڵ حکومه‌ت له 10 ی به‌یانی هه‌تا 5 ی پاش نیوه‌ڕۆ به کاتی له‌نده‌ن درێژه‌ی کێشا.\nکۆشـکی سـپی ده‌سـتخۆشی له په‌رله‌مانی به‌ریتانیا کرد بۆ په‌سه‌ندکردنی بڕیاره‌که.


“رێکخستن” و “دامەزراوە” بناغەی ھەموو سەرکەوتنێکن – Standard Kurd\nلەلایەن ستاندار Posted on ئه‌یلول 3, 2019 667 جار بینراوە 0 سەرنج\nحیزب، رێکخراو، دەوڵەت ئەتوانن ناو مێشکی مرۆڤەکان رێکبخەن. ئەوەی کە تاکی کورد لە رێکخستن نەھاتووە، ھەڵەیە. کوردیش وەک تاکی نەتەوەکانیتر مرۆڤە، بەس مرۆڤێک کە بە درێژایی مێژوویەکی دوور و درێژ، تەنیا ژێردەستە کراوە و چەوسێنراوەتەوە و فەرمانی پێچەوانەی مەیلی خۆی بە سەرا کراوە و ئەویش یان دژی وەستاوەتەوە یان یاخی بووە یان کوژراوە، یانیش کەوتووەتە بندەستی رێکخستی داگیرکەر و فرمانەکانی ئەوانی بەناچاری جێبەجێ کردووە.\nئەوانەش ھۆکارن بۆ ئەوەی تاکی کورد تاکێکی کەلەڕەقە لە ھەمبەر فرمان و بڕیار. تاکێکە ھەمیشە دژ بە بڕیاری ناوەندی دەسەڵات ئەوەستێتەوە.\nبۆ نمونە سەرنجتان داوە، ھەر لە مناڵیەوە جاری وا ھەبوو لە قوتابخانە ھەوڵمان ئەدا بۆ دژایەتی حکومەت، شت خراپ بکەین، شت بشکێنین و ئەمەشمان وەک جۆرێ لە قەرەبووی ئەو گوشارانە بوو کە لە ناوەندی دەسەڵاتێکەوە کە ھی خۆمان نیە و چەوسێنەرو ستەمکارە ئەکرد.\nئەم شێوازە ھەڵسوکەوتەم لە باشووری کوردستانیش لە زانکۆ ئەبینی، تەنانەت لەوێش خوێندکاران ھەر دیسان پێداویستییەکانی ناو زانکۆیان پێ ھی حکومەت(دەسەڵاتێکی بێگانە و نەخودیی چەوسێنەر و مافخۆر) بوو. لە ماڵان گڵۆپ ناکوژێننەوە، ئاو ناگرنەوە و ئەمەیان پێ دژایەتی حکومەتە.\nئەمەش دوو ھۆکاری سەرەکیی ھەیە:\nیەکەم: دروشمی بە دامەزراوەیی کردنی دەسەڵات لە کوردستان تا ئێستاش ھەر لە ئاستی دروشمێکی بێ ناوەرۆکا ماوەتەوە و ھۆکارەکەش ئەوەیە کە دوو بنەماڵە لەگەڵ چەند بنەماڵەی ژێرباڵ و شەریکیان و کۆمەڵێ عەشیرەتی دیکەدا دەسەڵاتی حکومەتییان لەبن دەستە و بەڕێوەی ئەبەن و بەم ھاوبەشییەش قۆرغی خێروبێری سەرو بن خاکی وڵاتیان کردووە و خەڵکیش کە ئەوە ئەبینێ، تۆفیرێکی بەڕچاو لە گۆڕانی ئاست ۆ جۆڕی ستەمەکەدا نابینێ و تەنیا ئەبینێ کە ئەمان بە زمانی کوردی قسەیان لەگەڵ ئەکەن و لەمەش خراپتر ئەوانەن کە دوێنێ خەڵکیان دژ بە داگیرکەران و ستەمەکەیان ھان ئەدا و رێک ئەخست ھەر بۆیە ئیدی لەگەڵ ئەو دەسەڵاتە چەوسێنەرانەی پێش خۆیان تۆفیریان پێ ناکات و بگرە جاروبار تووڕەتریشە لێیان. ئەوەش لە چەند دەرفەت بۆ دژکردەوە و خۆپیشاندان دژ بەواندا بینراوە.\nدووھەم: زیاتر لە چارەکە سەدەیەکە کورد حکومەتۆکەیەکی ھەیە، بەشێکی زۆری ئەو قۆناغەش دەسەڵاتی گۆڕانکاریی ناوخۆیی و حکومەتییان ھەبووە و پارە و دارایی باشیشیان لەبەردەست بووە بۆ ئەم کارە.\nئەیانتوانی لەم قۆناغەدا بناغەیەکی باش بۆ خوێندن و پەروەردەی نەسڵەکانی داھاتوو دانێن و بە پلانی ورد و چاودێری کراو لە بواری چەندی و چۆنییەوە، نەسڵێکی تەکنۆکراتی شارەزا بۆ حکومەت و کۆمەڵگا و بەڕێوەبەریی پەروەردە بکەن.\nئەیانتوانی ئۆرگان و بەڕێوەبەرایەتییەکانی حکومەت بە کەسانی شارەزا و تێکنۆکرات بسپێرن و توانا ۆ دەسەڵاتی بەڕێوەبەریی بە رادەی ئەرئەکانیان پێ بدەن و پاشانیش چاودێری و لێپرسینەوەی رێکخراویان لە لایەنی پێوەندیدارەوە لەسەر بێ و لێپرسینەوە، راپۆرت دان و سزا و پاداش بوونی ھەبێ.\nبەڵام وا نەکراوە. دەرفەتێکی زێرین کرایە قوربانیی بەرژەوەندیی حیزب و رێکخراو و بنەماڵە و عەشیرەت و خێڵ. دەرفەتێ کە ئەکرا ببێتە سەرباشقە و نمونەی ھیوا و ئۆمێد بۆ پارچەکانی دیکەی کوردستان، ئێستا بووەتە مایەی دڵەڕاوکێ و ترس و دڕدونگی و گومان بۆ خەڵکی پارچەکانی دیکەی کوردستان و ھەر ھەموو لەخۆیان ئەپرسن، ئاخۆ ئەگەر ئێمەش لە ژێر دەستی داگیرکەران رزگارمان بێ، دەسەلاتە خۆماڵییەکەمان لێ نابێتەوە بە داگیرکەر و چەوسێنەر؟\nبەکورتییەکەی رووبەری مێشکی مرۆڤەکان شەش تا ھەفت ئینچ واتە ١٥ تا ١٨ سانتی میترە. بۆ دروستکردنی نەتەوە و دەوڵەت و وڵات دەبێ سەرەتا کار لەسەر ئەو ١٥_١٨ سم بکەین. بەو پێیانەی لەسەرەوە باسمان کردووە، لە دابەشبوونی کوردستان لە ١٥١٤ وە تا ئێستا کورد وەک تاکێکی ژێردەستە ژیاوە. ژێردەستەیەکی دژە ناوەند، دژە یاسای زاڵ، دژە دسیپلینی سەپێنراو.\nئەتوانین بێژین رووبەری کێڵگەی مێشکی تاکی کورد رووبەری زەوییەکی بایری دڕکاوییە کە تەنیا رق، بۆغز، گرێی دەروونی، ھەستی تووڕەیی، یاخی بوون، تۆڵە، شەڕ، شۆڕش، بەرخۆدان، بەگژداچوونەوە و …، ی تێیدا بەشێوەی سروشتی جوغڕافیایی، کۆمەڵایەتی، سیاسی و کولتوریی رواوە و روێنراوە.\nئەو زەوییە بایرە پێویستی بە بارھێنانە، پێویستی بە خاوێن کردنەوەیە، پێویستی بە خزمەتی دڵسۆزانەو، خاوەندارانە و بەرپرسیارانەیە. ئەو زەوییە بایرە پێویستە ئامادە بکرێ بۆ چاندن، چاندنی تۆوی نەتەوەیی بوون، تۆوی ئامانجی باڵا، تۆوی بەرژەوەندیی باڵا، تۆوی یەکییەتی نەتەوەیی، تۆوی نیشتمانبەروەری، نیشتماندۆستی و نەتەوە دۆستی، تۆوی خۆبە خاوەن وڵات زانین.\nھەنگاوی یەکەم دەبێ دەسەڵاتدارانی باڵا بینێن. ئەوەن دەبێ لێبوردە بن و پێی لە ھەندێ بەرژەوەندیی کەسی، بنەماڵەیی، عەشیرەیی و حیزبی بنێن و پشتی پەرلەمان بگرن بۆ دەرکردنی یاسای پێشکەوتوو، بۆ چاودێری و پاڵپشتی و لێکۆڵینەوە لە چۆنیەتی جێبەجێ کردنی یاساکان. پاڵپشتی و چاودێری باڵی بەڕێوەبەری ئەو یاسایانە بکەن و لێبڕاوانە پاڵپشتیی دەسەڵاتی دادوەری و سەربەخۆیی بڕیاردانی بکەن و دەستی دەسەڵاتی دادوەری لە چاودێری کردنی دامودەزگاکانی بەڕێوەبەریی و سزادانی سەرپێچیکاران بەبێ لەبەرچاوگرتنی پلەو پێگەی حیزبی و حکومەتی و خزم و خزمێنی ئاواڵا بکەن.\nشارەزا و پسپۆڕ و چاودێری کۆمەڵایەتی و پەروەردەیی رابسپێرن بۆ بونیاتنانەوەی کۆمەڵگا و بە یاسا پاڵپشتییان بۆ رێکبخەن و کۆنترۆڵ و چاودێریی بەڕێوەچوونی کارەکانیان بکەن.\nزۆر لایەنی پێوەندیداری دیکە بۆ باسکردن و شیتەڵکاری ھەیە کە دایدەنێم بۆ وتارێکی شیکاریانەی دیکە. بەڵام کلیلی گەییشتنمان بە ئاوات و ئامانجەکانمان تەنیا و تەنیا رێکخستن و دامەزراوەیە. بێجگە لەمەش ھیچ چارەی دیکەمان نیە. ئەمڕۆ یان سەد ساڵی دیکە، تا تاکی خۆمان بە شێوەی تاکی نەتەوەیی پەروەردە نەکەین، تا خۆمان و کۆمەڵگاکەمان و نەتەوەکەمان لە چوارچێوەی سیستم، نەزم، دسیپلین و رێکخراو و دامەزراوەدا لە قاڵب نەدەین، بە کەمترین ئاستی ھیواکانمان ناگەین و لەوانەشە ئەگەر درەنگ بجوڵێینەوە، ئەوەیش کە ھەیە لەدەستی بدەین.\nبڵاوکراوەی پێشووهێمن شێخانی باژێروانی هەولێر: بونی مەرجەع بۆ هەرێمی کوردستان بەپێ ویست نازانین\nبڵاوکراوەی نوێترچین .. ئەو ورچەى كەهەموان لەبەخەبەرهاتنەوەى دەترسن !


ئاسایشی سلێمانی سزادانی 3 كەسی ڕاگەیاند – تۆڕی میدیایی خەڵک\n2019/05/28 - 5:46 PM\nبەڕێوەبەرایەتی ئاسایشی سلێمانی سزادانی 3 تۆمەتبار بە ماددەی هۆشبەر ڕادەگەیەنێت و جۆری سزاكەشیان ئاشكرادەكات.\nبەڕێوەبەرایەتی ئاسایشی سلێمانی لە ڕاگەیەندراوێكدا، كە وێنەی بۆ (خەڵك) نێردراوە، ئاماژەی بەوەكردووە، لە درێژەی كار و چالاكیەكانی بەڕێوەبەرایەتی ئاسایشی پارێزگای سلێمانی، بەمەبەستی نەهێشتن و بنبڕكردن و بازرگانی پێكردنی هەموو جۆرە ماددەیەكی هۆشبەر و هەر جۆرە كارێكی نایاسایی، هێزەكانمان توانیان لەڕۆژانی 29/6/2018 تا ڕۆژی 8/1/2019 بەبڕیاری دادوەر ، لەپارێزگای سلێمانی سێ كەس دەستگیر بكەن.\nڕاشیگەیاند، كە ئەو تۆمەتبارانە بەپێی ماددەی (14 مخدرات ) دەستگیر كراون و لەلایەن دادگای تاوانەكانی سلێمانی/2 ، ڕۆژانی 20/5/2019 و 27/5/2019 سزادران.\nوەك ئاسایشی سلێمانی ئاشكرای كردووە، تاوانباران بەم شێوەیەی لای خوارەوە سزادراون.\n1- (د ، ح ، أ) لەدایكبوی ساڵی (1982) ڕەگەزی ( نێر) ، پیشەی كاسب، سزادرا بۆ ماوەی (2) ساڵ، غرامەكردنی بەبڕی (450.000) هەزار دینار .\n2- ( ت ، ع ، ت) لەدایكبوی ساڵی (1974) ڕەگەزی ( نێر) ، پیشەی كاسب ، سزادرا بۆ ماوەی (6) مانگ، غرامەكردنی بەبڕی (450.000) هەزار دینار .\n3- ( د ، م ، س) لەدایكبوی ساڵی (1983) ڕەگەزی ( نێر) ، پیشەی كاسب، سزادرا بۆ ماوەی (6) مانگ، غرامەكردنی بەبڕی (450.000) هەزار دینار .\nبەڕێوەبەرایەتی ئاسایشی سلێمانیماددە هۆشبەرەكان\nڕاوێژكارێكی بەرهەم ساڵح چارەسەر بۆ ناكۆكی یەكێتی و پارتی دەخاتەڕوو\nحكومەتی عیراق پشووی جەژنی ڕەمەزانی دیاری كرد


حکومەتی ئوسترالیا خەرجی بۆ تەندرەستی دەروونی گەنجان زیاتر دەکات\nملبۆرن (ڕۆیتەرز) - سەرۆک وەزیرانی ئۆسترالیا سکات مۆریسن ڕایگەیاند وڵاتەکەی بڕی 51.8 ملێۆن دۆلاری ئوسترالیا (37 ملێۆن دۆلاری ئەمریکی) لەسەر خەرجی تەندروستی لاوان و گەنجان زیاتر دەکات.\nئەم ڕاگەیاندنە هەفتەیەک بەر لە هەڵبژاردنی کۆتایی هاوپەیمانی لیبراڵی نیشتمانیە بەڕابەریەتی مۆریسن کە لەدەسەڵاتدایە، پارەکەش دەچێت بۆ گرووپی (هێد سپەیس) سەربە حکومەت ئەوەی لە سەرانسەری ئۆسترالیا 107 ناوەندی هەیە.\nمۆریسن بۆ ڕۆژنامەوانان ووتی "ئەمەوێت دڵنیابین هیوایەک بەلاوان وگەنجان دەدەین.. ئەوانەی گرفت و کێشەی تەندروستی دەرونیان هەیە".\nئەم هاریکاریە نوێ‌یە سەرباری 95.7 ملێۆن دۆلاری ئوسترالیایە ناوەندەکان لە حکومەت ساڵانە وەری دەگرن.\nئامار و داتاکانی حکومەت دەردەخات نزیکەی 560 هەزار مێردمنداڵ تووشی گرفتی دەروونی بوون. لە هەر 4 کەنج لە ئوستورالیا ساڵانە کەنجێک گرفتی دەرونی هەیە.\nڕۆیتەرز: لەوانیە ڕوسیا کەشتە سەرنشینەکانی بە کەپسولی سۆیوز لە کۆتایی مانگی 11 دەستپێباکتەوە\nمۆسکۆ (ڕۆیتەرز) – ئاژانسی هەواڵی ئینتەرفاکسی روسیا لە سەرچاوەیەکی پیشەسازی ئاسمانی ڕوسیاوە بڵاویکردەوە، کەشتی سەرنشینی داهاتووی کەپسولی سۆیوز بۆ بنکەی ئاسمانی نێودەوڵەتی لەوانیە لە 28ی مانگی 11ی داهاتوو ئەنجام بدرێت.\nهەفتەی ڕابردوو هەردوو ئاسمانگەڕی ڕوسیا و ئەمریکا لەهەوڵێکی هەڵدانی شکستخواردو بەرو ئاسمان لە کازاخستان ڕزگاریان بوو، ئەمە پاش ئەوەی ئەو مووشەکەی کەبسولی سۆیوزی هەڵگرتبوو دوای 2 دەقیقە لەچوونی بۆ ئاسمان تووشی گرفت بوو.، بۆیە بەناچاری سۆیوز بەرەو سەر زەوەی گەڕایەوە.\nزاناکان خانەی بنەڕەتی و گۆڕانکاری لەجیناتدا بەکاردێنن بۆ دروستکردنی مشک بێ باوک\nڵەندن (ڕۆیتەرز) - زاناکانی چین دەڵین تەکنەلۆجیایان بەکارهێناوە بۆ گۆڕانکاری لەجیناتی خانەی سەرەتایی‌دا بۆ دروستکردنی مشکی تەندروست لە 2 دایک.\nئەم تاقیکردنەوانە هەوڵێکە بۆ زانینی هۆکاری نەتوانینی هەندێک گیان لەبەر بۆ زاوزێکردن بێ باوک. توێژەرەوان ووتیان مشکەکانی لە 2 باوک لەدایک بوون بۆ ماوەی 2 ڕۆژ لەژیاندا ماونەتەوە.\nدەرەنجامەکانی لە گۆڤاری خانە بنەڕەتیەکاندا بڵاوکراوەتەوە دەردەخات هەندێک بەربرستی ڕووبەروی زاوزێ لەیەک دایک یان باوک دەبێتەوە دەتوانرێت بە بەکارهێنانی خانەی بنەڕەتی ڕێکبکرێتەوە و چارەسەر بکرێت. بەڵام شارەزایان دەڵێن ئەگەری ئەو تاقیکردنەوەیە بەم نزیکانە لەسەر مرۆڤ دوورە.\nداسکۆ ئیلیس شارەزای خانە بنەڕەتیەکان لە زانکۆی کینگز کۆلیج لە ڵەندەن لەوەڵامی پرسیارێک لەسەر دەرنجامی تاقیکرنەوەکان دەڵێت " بەدوری دەزانێت ئەو جۆرە تەکنەلۆجیایە لەداهاتوویەکی نزیکدا لەسەر مرۆڤ تاقیبکرێتەوە".\nسەرباری ئەمە ووتی " ئەگەری کەوتنەوەی تێکچوونی مەترسیدار هەیە و ئەو جۆرە توێژینەوانە دەبێت لەسەر چۆری جیاوازی گیانداران بکرێت بەومەرجەی تێگەیشتن هەبێت و بێ‌کێشە بکرێت".\nهەندێک لە گیاندارە خشۆکەکان و ئەوانەی لە ئاو وشکایی‌دا دەژین دەتوانن بێ بوونی باوک زاوزێ بکەن، بەڵام بۆ شیردەرەکان سەختە تەنانەت بە بەکارهێنانی تەکنەلۆجیای پیتاندنی زانستی سەرکەوتن بەدەستبێت.\nبۆ بەرهەمهێنان لە 2 دایکی مشک، تیمی زاناکانی چین لە ئەکادیمیای زانستیی چین بەڕابەرایەتی (شی شۆ) خانەی بنەڕەتییان لە ئاوڵەمە بەکارهێناەوە و یەک کرۆمۆسۆمی هەبووە وهەروها نیوەی کرۆمۆسۆمەکانی تایبەت بەدایکەکەش بەکارهاتوە.\nسەرباری ئەمە توێژەرەوان ڕێککردنەوەی جیناتیان لە DNA تایبەتی یەکێک لە دایکەکانیان بەکارهێناوە و دواتر کردویانتە هێلکەی دایکی دووهەمەوە. ئەمە بۆتە هۆی لەدایک بوونی 29 مشک لەکۆی 210 و ژیاون و گوشتوونەتە قۆناغای گەورەبوون و دواتر بەسروشتی زاوزێیان کردوە.\nزاناکان دەڵێن بەرهەمهێنان لە دو باوک سەختترە.\nبەرنامەی زانست و تەکنەلۆجیا 15-10-2018


ئایا كورد ئەو پارۆ بچكۆلەیە كە تۆڕەكانی دەسەڵات بتوانن وا بە ئاسانی قووتی بدەن؟! | سورانی\nبەس ئایا كوردستان ئەو پارۆ بچكۆلە دەبێت كە تۆڕەكانی دەسەڵات و دەوڵەت بتوانن وا بە ئاسانی قووتی بدەن؟! كاربەدەستانی رژێم دەبێت لەناو خەیاڵ و ژیانی وەهمی بێنە دەرەوە، چۆن كۆمەڵگای كورد قەت مافی هەبوون و بەردەوامی ژیانی ئازادیان بە تۆڕە دەسەڵاتدارەكانی رژێم ناسپێرن. ئاستی هۆشیاری گەلی كورد بە پێچەوانەی خەونەكانی رژێم ئەوەندە زیادی كردووە كە بەڕەنگاری ئاموورەكانی داگیركاری ببنەوەو بە زنجیرە پەلامارێك لەتێكۆشان و خۆڕاگری پاشگەز ببنەوە. بە پێچەوانەوە گەلی كورد و رۆڵە نیشتمان پەروەر و ئازادیخوازەكانی لەژێر دروشم و فەلسەفەی ئێمەش؛ (ژینگەپارێزین، پارێزەرین، هۆنەرمەندین، چاڵاكوانین، مامۆستاین، كرێكارین و ... هتد) سەنگەرەكانی خۆڕاگری گەلەكەمان چۆڵ ناكەن و بە بەرفراوانی و پتەوكردنی تێكۆشان و بەهێزكردنی خۆڕاگری خاوەندارێتی لە نرخ ـ بەها، رێكخستن و دەزگاكانی كۆمەڵگای دیمۆكراتیكی خۆیان دەكەن. لەهەمان كاتدا لەپێناو ئازاد كردنی پێشەنگەكانی كۆمەڵگا و پاراستنی نرخ و دەستكەوتەكانیان، بەهێز كردنی ئاستی تێكۆشانی دیمۆكراتیك بە پێویستیەكی سەردەمیانە لەقەڵەم دەدەن.


سەڵاحەدین بەهادین بۆ پرسی ریفراندۆم لەگەڵ شاندێكی باڵای ئێران كۆدەبێتەوە\n20/09/2017 539 جار خوێندراوه‌ته‌وه\nسەڵاحەدین بەهادین ئەمینداری گشتی یەكگرتووی ئیسلامی لەگەڵ شاندێكی باڵای ئێرانی كۆبووەوەو رایگەیاند، گەلی كوردستان دۆستایەتی دەپارێزێت لەگەڵ وڵاتانی دراوسێ.\nسەڵاحەدین محەمەد بەهائەدین ئەمڕۆ چوار شەممە لەگەڵ شاندێكی باڵای كۆماری ئیسلامی ئێران كۆبووەوە، كە حەسەن دانایی فەڕی باڵوێزی پێشووی ئێران لەعێراق سەرۆكایەتی دەكرد.\nبەپێی راگەیەنراوی كۆبوونەوەكە باسی پرۆسەی سیاسی هەرێم‌و پرسی ریفراندۆم‌و هەوڵەكانی لایەنەكان كرا بۆ بەدەست هێنانی مافە ڕەواكانی گەلی كوردستان بەتایبەتی حكومەتی عێراق زیاتر لەسێ ساڵە بەچەندین شێوە خۆی دەدزێتەوە لەبەرپرسیارییەتی بەرانبەر بەهەرێم.\nهەر بەپێی راگەیەنراوەكە، لەو رووەوە هەوڵی لایەنەكان خرایە روو و ئەگەرەكانی پێشهاتەكان لێكدرایەوەو لەم بوارەدا سەڵاحەدین بەهادین راشیگەیاند "ئەنجامدانی ریفراندۆمیش دژ بەهیچ وڵات‌و لایەنێك نییەو دەبێت قۆناغێكی دۆستایەتی‌و هاوكاری دەستپێبكات".\nئەمە لەكاتێكدایە بڕیارە رۆژی 25 ئەم مانگە ریفراندۆمی هەرێمی كوردستان بەرێوەبچێت، كە لایەنی ئێرانی لەگەڵ ئەو پرۆسەیە، نییەو داوای دواخستنی ریفراندۆمی هەرێم دەكات.


پێنج شەممە, 18. 9. 2014\tمەجید حەقی، فینلاند\nسەر لەبەیانی ئەمرۆ پێنجشەممە 18.9.2014 پرۆسەی گشتپرسی سکۆتلاند بۆ سەربەخۆیی دەستی پێکرد. پرۆسەیەک کە نەتەنیا باندۆری لە سەر بریتانیا و شوێن و پێگەی سیاسی و ئابووری ئەو وڵاتە دادەنێت بەڵکوو لەوانەیە نەخشەی سیاسی هەموو ئورووپا جارێکی دیکەش بگۆرێت و لە ئیسپانیا و بلژیک و فەرانسەش وڵاتی نوێ سەر هەڵبدەنەوە.\n22 و 23ی مانگی ژوئەنی ئەمساڵ خەڵکی سکۆتلاند یادی هەفت سەد ساڵەی شەڕی بانۆک بۆرنیان (Bannockburn) کردەوە. خەڵکی سکۆتلاند بە سەربڵندیەوە ئەو یادەیان دەکردەوە چونکە لەو شەڕەدا سکۆتلاند بەسەر هێرشی بریتانیا سەرکەوت و سەبەرخۆیی خۆی پاراست.\nلە هاوینی ساڵی 1314دا کاتێک لەشکەری بریتانیا و سکۆتلاند لە بەرامبەر یەک راوەستابوون، فەرماندەی ئەرتەشی ئینگلیس سیر هێنری دێبۆن (Henry de Bohun) داوای لە پادشای سکۆتلاند رۆبێرتی یەکەم (Robert) کرد بۆ شەری دەستەو یەخە. پادشای سکۆتلاند تەنیا تەورێک و شمشێرێکی بچووکی پێ بوو. دێبۆنی فەرماندە پڕچەک و پەرداخ بوو. سوارەکان لە یەکتر نزیکبوونەوە راست لەو کاتەی کە بۆن بۆن شمشێرەکەی بەرز کردەوە، پادشای سکۆتلاند توانی خۆی لە هێرشەکەی لابدات و بە تەورەکەی سەری فەرماندەی ئیگلیزی دوو لەت کرد. ئەو دەستەو یەخەیە بوو بە هۆی شەڕیکی دوو رۆژە کە لە ئەنجامدا سەرەرای ئەوەی بە پێی هەندێک سەرچاوە مێژوویەکان لەشکەری بریتانیەکان دوو هیندەی سکۆتلاندیەکان زیاد و چەک و چۆلیان هەبوو، هێزەکانی ئینگلیز شکستیان و دەوڵەتی بریتانیا لە ساڵی 1328دا دانی بە سەربەخۆیی سکۆتلاند هێنا. بە دوای ئەودا سکۆتلاند نزیک بە 300 ساڵ سەربەخۆیی خۆی پاراست تا ئەوکاتەی شاژنی بریتانیا ئێلیزابێتی یەکەم (Elisabeth I) بە بێ میراتگر کۆچی دوایی کرد. پادشای سکۆتلاند جێمزی شەشەم (James VI) بوو بە میراتگری پادشای ئینگلیز و پادشایی ئینگلیز و سکۆتلاند یەکیان گرتەوە.\nشێوەی یەکیەتی نێوان ئینگلیز و سکۆتلاند سەد ساڵ دوای دەسەڵاتی جێمزی شەشەم، بە پەیماننامەیەک کە بە پێی ئەو ئیرلاندا، سکۆتلاند و ئینگلیز پێکەوە یەکیەتی پادشایی گەورەی بریتانیا پێک دێنن. سکۆتلاند بۆیە ناچار بە قبووڵی ئەو پەیمانە بوو چونکە لە سەدەی 1600دا هێزەکانی لە شەڕی پاناما دژی کلۆنیالیزمی پادشایی ئەو وڵاتە تووشی شکست ببوو و لە رووی ئابووریەوە هێزی نەمابوو. ئەوکات هۆیە ئابووریەکان و کرانەوەی دەروازەکانی بازاری ئینگلستان بۆ سەر بەرهەمەکانی سکۆتلاندی بوو بە هاندەری ئەوەی سکۆتلاند ببێتە بەشێک لە بریتانیای گەورە. بەدوای ئەودا سکۆتلاند بووبە یەکێک لە هەریمەکانی بەهێزی پیشەسازی لە یەکیەتی پاشایەتی بریتانیای مەزندا.\nبە پێی پەیمانی 1707ی یەکیەتی پاشایەتی بریتانیا، هەموو دەسەڵاتی سیاسی سکۆتلاند دەگوازێتەوە لەندەن. بەڵام سکۆتلاند دەتوانێت هەروا خاوەنی سیستەمی سەربەخۆی دادوەری خۆی، کلیسە و زانکۆی خۆی بێت. لە ئەنجامدا پەرلەمانی سکۆتلاند هەڵوەشایەوە و لە پەرلەمانی بریتانیا 45 کورسیان بۆ دیاری کراو لە ئەنجوومەنی پیرانیش دا جێگای 16 کورسيان بۆ کرایەوە.\nئەو یەکیەتیە لە سەدەی هەڤدەهەمدا کاتێک سکۆتلاندیەکان هەوڵیاندا دەست بەسەر پاشایەتی لەندەن بگرن تووشی کێشە بوو. ساڵی 1708 کاتێک جێمزی شەشەم بە هاوکاری فەرانسە هەوڵی دا بە 6000 جەنگاوەرەوە بێتە ناو خاکی بریتانیا، لە لایەن هێزە دەریاییەکانی ئینگلیز تووشی شکست بوو. جاری دووەم ئەو یەکیەتیە لە ساڵی 1745 دا تووشی بەرهەڵست و مەترسی لێک هەڵوەشانەوە بوو کاتێک شازادەی سکۆتلاندی چارلز ئیدوارد ستوارت بەشێکی زۆر لە خاکی ئینگلیزی گرتبوو. سوپای ئینگلیز ئەو سەرهەڵدانەی تێک شکاند و دوای تێکشکانی سەرهەڵدانەکە دەسەڵاتی ناوەندی دەستی کرد بە هەڵوەشاندنەوەی عەشیرە و هۆزەکانی باکووری سکۆتلاندی. چونکە سەرۆکی ئەو هۆزانە پشتگیریان لە جیابوونەوەی سکۆتلاند لە بریتانیا دەکرد. بە دوای ئەودا بەکارهێنانی زمانی گەیلیک (Gaelic)ی سکۆتلاندی و پارچەی نەریتی سکۆتلاندی (Scottish Tartan) یان قەدەغە کرد.\nسەرهەڵدانی ناسیۆنالیزمی سکۆتلاندی\nلە سەرەتای سەدەی بیستەمەوە ناسیۆنالیزمی سکۆتلاندی گەشەی سەند و حیزب و رێکخراوی سەربەخۆیی خواز دامەزرا. ساڵی 1979 لە یەکەم گشتپرسیدا نەیتوانی پەرلەمانی خۆی دامەزرێت. چونکە سەرەرای ئەوەی زۆربەی خەڵک دەنگی بە دامەزراندنی پەرلەمانی خۆجێی دابوو، ئەو رادەیە لە رادەی پێویستی سەدا 40%ی هەموو دەنگدەران کەمتر بوو.\nهەژدە ساڵ دواتر لە ساڵی 1997 کاتی دەوڵەتی تۆنی بلێر گشتپرسیەکی دیکە بەرێوەچوو کە لەئەنجامدا 74%ی خەڵکی سکۆتلاند دەنگیان بە دامەزراندنی پەرلەمانی خۆجێیان دا. ئەمەش بەرهەمی خەباتی حیزبی سەربەخۆیی خوازی "پارتی نەتەوایەتی سکۆتلاند" (SNP) بوو. لە سالی 2011دا حیزبی SNP زۆربەی کورسیەکانی پەرلەمانی خۆجێی سکۆتلاندی بەدەست هێنا. دواتر سەرۆکی حیزبی SNP ئالێکز سالمۆند (Alex Salmond) و سەرۆکوەزیرانی بریتانیا دەیوید کەمێروون (David Cameron) پەیمانێکیان لە مەڕ رێکخستنی گشتپرسی بۆ سەربەخۆیی سکۆتلاند واژۆ کرد. بە پێی ئەو پەیماننامەیە دەوڵەتی بریتانیا رێز لە بڕیاری خەڵکی سکۆتلاند دەگرێت.\nسەربەخۆیی لەوانەیی سکۆتلاند و ئەزموونەکانی بۆ کورد؟\nرەوتی گەشەسەندنی نەتەوایەتی و بەرەوپێشچوونی دێموکراسی، ئەزموونی خۆبەرێوەبردن و خەبات بۆ ئازادی و سەربەخۆیی لە سکۆتلاند بۆ بزاڤی نەتەوایەتی کورد زۆر جێگای تێرامانە. گەرچی لە زۆر وڵاتی دیکتاتۆرەوە نەتەوەکانی بندەست دەستیان بە سەربەخۆیی گەیشتووە بەڵام کەمتر لە وڵاتانەدا بەتایبەت وڵاتانی ئەفریقی و دوای سەربەخۆیی وڵاتەکەیان دێموکراسی بەخۆیەوە بینیوە. بە بێ گەشەسەندنی دێموکراسی لە ناوەندی دەسەڵاتدا و بەرەپێشچوونی کولتووری یەکتر قبووڵ کردن و قبووڵی مافی بەرامبەر نەتەوە سەردەستەکانێک کە کوردستانیان بەسەردا دابەشکراوە، زۆر بە زەحمەت دان بە مافەکانی مرۆڤی و نەتەوایەتی گەلی کورد بهێنن. سکۆتلاند لە ماوەی بوون بە بەشێک لە بریتانیا گەشەکردنی بەردەوامی ئابووری، کولتووری و سیاسی بەخۆیەوە بینیوە. بەشێوەیەک کە ئەمرۆ سکۆتلاند خاوەنی بانک، سیستەمی بیمە و تەئمینی کۆمەڵایەتی خۆی و بەشە نوێنەری خۆی تەنانەت لە پەرلەمانی ئوروپاشە.\nئەزموونی سکۆتلاند بۆ جارێکی دیکەش دەسەلمینێت، سنووری هیچ وڵات و پەیماننامەیەک دیاردەگەلی هەتاهەتایی و نەگۆڕ نین و کاتێک نەتەوەیەک ئیرادە بکات، دەتوانێت ویستی خۆی بە دەوڵەتی ناوەندی بسەپینێت لە مەڕ رێزگرتن لە ئیرادەی یەکگرتووی خەڵک. هەرلەوکاتەدا ئەو ئەزموونە ورەبەخشە بۆ باشووری کوردستان بۆ ئەوەی پرسی سەربەخۆیی و گشتپرسی کوردستان لە حاڵەتی دروشم و کەرەسەی گوشار خستنەوە بۆ سەر دەوڵەتی ناوەندی عێراق لە پێناو وەرگرتنی هەندێک ئیمتیاز و بەرژەوەندی کورتخایەن بەرز بکاتەوە بە ستراتێژیی نەتەوایەتی کە هەموو تاکەکانی کورد خۆی بە خاوەنی بزانێت و لایەنگران و دژبەرانی بە شێوەی ئازاد و دێموکراتیک بەشداری لەو رەوتەدا بکەن.\nبیست و چوار کاتژمێری دیکە لەوانەیە نەخشەی ژئیۆپۆلیتیکی بریتانیا ئاڵوگۆرێکی چارەنووسسازی بەسەردابێت، کە دوور نیە ئەندامەتی ئەو لە ئەنجوومەنی ئاسایشی نەتەوە یەکگرتووەکان، لە ناوەندە بەهێزەکانی بڕیاردەری جیهان و بانگی جیهانی تووشی ئاڵوگۆری گەورەبێت و بریتانیاش ببێتە یەکێک لە وڵاتانی جیهان نەک زڵهێزێکی جیهان. ئەم چارەنووسە چاوەرێی ئێران، تورکیا و عێراقیش دەکات.


تەقینەوەیەك لە گرێ سپی ڕوویدا – تۆڕی میدیایی خەڵک\nتەقینەوەیەك لە گرێ سپی ڕوویدا\n2019/11/02 - 4:29 PM\nدوانیوەڕۆی ئەمڕۆ تەقینەوەیەك لە گرێ سپی لە ڕۆژئاوای كوردستان ڕوویدا.\nبەپێی هەواڵی میدیاكانی سوریا، دوانیوەڕۆی ئەمڕۆ ئۆتۆمبێلێكی بۆمبڕێژكراو لە گرێ سپی تەقیوەتەوە و بەهۆیەوە ژمارەیەك هاووڵاتی كوژراون و بریندار بوون.\nبەڵام تا ئێستا ژمارەی كوژراو و بریندارەكان ڕانەگەیەنراوە و ئەنجامدەری تەقینەوەكەش ئاشكرانەكراوە.\nدوابەدوای هێرشی توركیا بۆ سەر ناوچەكانی ڕۆژئاوای كوردستان و كوژران و برینداربوونی سەدان هاووڵاتی و ئاوارەبوونی هەزاران كەس، بەڵام لە چەند ناوچەیەك تەقینەوەی ڕوویداوە و بەهۆیەوە قوربانی لێ كەوتۆتەوە.\nڕۆژئاوای كوردستانگرێ سپی\nهەفتەیەك بایكۆتی ناوەندەكانی خوێندن ڕاگەیەنرا


ئەمریکا تیمی (شەیتان ٨٢) دەنێرێتە رۆژهەڵاتی ناوەراست\nئەمریکا ٧٥٠ سەربازی لە هێزە تایبەتەکانی رەوانەی رۆژ هەڵاتی ناوەراست کردووە کە بە فیرقەی( شەیتان ٨٢) ناسراوە، ئەرکیان وەڵامدانەوەی حاڵەتی کتوپڕە لە هەر شوێنێکدابێت.\nسوپای ئەمریکا رایگەیاند، ٧٥٠ سەربازی لە هێزە تایبەتەکانی رەوانەی رۆژهەڵاتی ناوەراست کردووە کە بە فیرقەی( شەیتان ٨٢) ناسراوە، هێزێکی تایبەتمەندە لە هێرشکردن و دابەزین بۆ سەر زەوی لە رێگەی پەڕەشوتەوە و ئەرکیان وەڵامدانەوەی حاڵەتی کتوپڕە لە هەر شوێنێکدابێت.\nئەو هێزە ئەمریکییەی رەوانەی رۆژهەڵاتی ناوەڕاست کراوە، یەکەیەکی سەر بە فیرقەی ٨٢ی هێزە ئاسمانییەکانن و لە بنکەی ف (ۆرت براگ)لە ویلایەتی نۆرس کارۆلینای ئەمریکاوە بەرەو رۆژهەڵاتی ناوەڕاست بەڕێکراون کە ژمارەیان ٧٥٠ سەرباز دەبێت.\nوەزارەتی بەرگری ئەمریکا پێشتریش رایگەیاندبوو، بەرنامەیان هەیە نزیکەی سێ هەزار سەربازی سەر بە فیرقەی ٨٢ی هێزە ئاسمانییەکان رەوانەی رۆژهەڵاتی ناوەڕاست بکەن.\nئەو فیرقەیە ساڵی ١٩١٧ و لەکاتی جەنگی یەکەمی جیهانیدا دامەزراوە و لە شەش لیوای جیاواز پێکهاتوە، هێزێکی تایبەتمەندە لە هێرشکردن و دابەزین بۆ سەر زەوی لە رێگەی پەڕەشوتەوە، ئەرکی ئەو هێزەش وەڵامدانەوەی هەموو حاڵەتێکی لە ناکاوە لە هەرشوێنێک بێت.\nناردنی ئەو هێزە لە کاتێکدایە، بەهۆی هێرشەکانی سوپای ئەمریکا و کوژرانی قاسم سولەیمانی فەرماندەی فەیلەقی قودس و ئەبو مەهدی موهەندیس دوەمین کەسایەتی ناو حەشدی شەعبی لە بەغدا، پەیوەندییەکانی نێوان تاران و واشنتن بە قۆناغێکی گرژدا گوزەر دەکات و تاران هەڕەشەی تۆڵەکردنەوەی ئەو هەنگاوە دەکات.


ژنانی عەرەب یادی ساکینە و هاوڕێکانی دەکەنەوە – کوردی – RojNews.News\n10/01/2022 - 4:29:24 pm\nژنانی شۆڕشگێڕ ساکینە جانسز و فیدان دۆغان و لەیلا شایلەمەز لەلایەن ژنانی عەرەبەوە لە شەنگال بەبیرهێنرانەوە و ڕایانگەیاند، ئەو ژنە شۆڕشگێڕانە کوردن، بەڵام بۆ هەموو ژنانی دیکە تێکۆشانیان کردووە.\nیەکێک لە دامەزرێنەرانی پارتی کرێکارانی کوردستان (پەکەکە)، ساکینە جانسز (سارا)، نوێنەری کەنەکەی، پاریس فیدان دۆغان (ڕۆژبین) و ئەندامی تەڤگەری گەنجانی کورد لەیلا شایلەمەز (ڕۆناهی) لە ٩ی کانوونی دووەمی ٢٠١٣ لە ناوەندی شاری پاریسی فەڕەنسا، شەهیدکران، ساڵانە ئەو ژنە شۆڕشگێڕانە لە سەرانسەری کوردستان و جیهان بە چالاکی جۆراوجۆر یادیان دەکرێنەوە.\nئەمڕۆش لە شەنگال لەلایەن ژنانی عەرەبەوە بەبیرهێنرانەوە، ژنانی گوندی حەساویکێ لەنزیکی شەنگال گردبوونەوە و ئەو سێ ژنە شۆڕشگێڕەیان بەبیرهێنایەوە لە مەراسیمی یادکردنەوەکەدا، کە چەندین پیاو ئامادەی بوون، بۆ یەکەم جار فیلمێک لەسەر ژیان و تێکۆشانی ژنانی شۆڕشگێڕ نمایشکرا.\nلە دوای فیلمەکە ژنێک بە ناوی زەهرا ئەحمەد، قسەی کرد و ڕایگەیاند، وەک ژنانی عەرەب ئەو کۆمەڵکوژییە شەرمەزار دەکەن.\nزەهرا وتیشی، راستە ئەو ژنە شۆڕشگێڕانە کورد بوون، بەڵام لە کەسایەتی ئەواندا هەموو ژنان هێرشیان کراوەتە سەر و دەبێت هەموو ژنانی جیهان یەکبگرن بۆ کۆتاییهێنان بە ستەمی دژی ژنان، ئێمە تا کۆتایی لەسەر هێڵی ژنانی شۆڕشگێڕ و شەهیدان دەڕۆین.\nخەڵاتی ساڵانەی زارا محەممەدی ڕادەگەیێندرێت


حەوت پەیامی هیوا: یەکبوون لە عێراقدا لە کاتی پەتای ڤایرۆسی کۆرۆنای نوێدا | بەرنامەی نەتەوە یەکگرتووەکان بۆ پەرەپێدان لە عێراق\nحەوت پەیامی هیوا: یەکبوون لە عێراقدا لە کاتی پەتای ڤایرۆسی کۆرۆنای نوێدا\nخێزانێك لەکاتی وەرگرتنی پاکێچی پشتیوانیی ژیان لە رەمادی لە پارێزگای ئەنبار.\nلە مانگی ئازارەوە عێراق لە دۆخی قەدەغەی هاتوچۆیە، ئەم پەتای ڤایرۆسی کۆرۆنایەش بەردەوامە لە بڵاوبونەوە لە پارێزگاکانی وڵاتێكی خاوەن نەتەوەیەكی بەهێزی خۆڕاگر.\nبەدووربوونی کۆمەڵایەتی وەکو لایەنی سەرەکی کەمکردنەوەی بڵاوبوونەوەی ئەم ڤایرۆسە دادەنرێت، بەڵام پەیوەندیگرتن لەگەڵ کەسانی تردا کە بەهەمان شێوە لە هەمان دۆخ و ئەزموون و دابڕاندان، زۆر گرنگە. پەیوەندی تەلەفۆنی و تۆڕی کۆمەڵایەتی و گفتوگۆی ڤیدۆیی و تەماشاکردنی ئاگاداریەکان وادەکات هەست بە نزیکبوون و پەیوەستبوون بکرێت.\nلەکاتی هەڵمەتە بەردەوامەکەی دابەشکردنی خۆراك لەلایەن ئەندامانی لیژنەی ئاشتیی ناوخۆیی سەر بە بەرنامەی نەتەوە یەكگرتووەكان بۆ پەرەپێدان لە عێراق و ڕێکخراوی مافی مرۆڤی کوردستاندا، دانیشتوانی ڕەمادی لە پارێزگای ئەنبار چاوپێکەوتنیان لەگەڵدا کرا. یەك پرسیار بووە هۆی حەوت وەڵامی جیاواز لەلایەن خەڵكانی تەمەن جیاواز و چینی جیاوازەوە.\nحەزدەکەیت لەم کاتە سەختەدا چی پەیامێك بگەیەنیت؟\nئەم وەلامانەی لای خوارەوە یادهێنەوەیەکە بۆ هێزی هیوا و گرنگی تەندروستی و بەڵگەی ئەوەی لەسەروو هەموو شتێکەوە خەڵكی عێراق خوازیاری ئاشتین.\nرابحە تەمەنی 69 ساڵە و دوو منداڵی نەوەی خۆی پەروەردە دەکات.\nرابحە تەمەنی 69 ساڵە و دوو منداڵی نەوەی خۆی پەروەردە دەکات و دەڵێت:"من خۆم بە دایکی هەموو هاوڵاتیانی عێراق دادەنێم، هیواداریشم خودا خەلک و ولاتەکەمان بپارێزێت. هەروەها داواکارم لە یەزدان ئەو کەسانە سەربخات کە یارمەتیی هەژاران دەدەن لە قەزاکەماندا. خەلکی عێراق بەخشندەن و یارمەتیدەرن و هەمیشە پشتی یەك دەگرن لە کاتە سەخت و دژوارەکاندا."\nئەکرەم تەمەنی 50 ساڵە و کرێکارە و بەهۆی قەدەغەی هاتوچۆوە بێکارە.\nدەڵێت "تکایە پەیڕەوی ڕێنماییەکانی پاکوخاوێنی بکەن و خۆتان بەدووربگرن لە یەکتر بۆ ئەوەی ئەم قۆناغە مەترسیدارە تێپەڕێنین. هیوادارم ئاشتی باڵ بکێشێ بەسەر هەموو عێراقدا."\nسەجاد تەمەنی 15 ساڵە و لەگەڵ مامیدا دەژی.\nدەڵێت "ئامۆژگاری هەموو منداڵانی عێراقی دەکەم ماسک بپۆشن بۆ ئەوەی تەندروست بن. ئەم پەتایە زوو لەکۆڵمان دەبێتەوە و هەموو مندالان دەتوانن بچنەوەدەر بۆ یاری کردن."\nجومعە تەمەنی 49 ساڵە و کرێکارە و بەهۆی قەدەغەی هاتوچۆوە بێکارە.\nدەڵێت " هیوادارم پابەندبن بە ڕێنمایەكانی خۆپارێزی و دوورەپەرێزی كۆمەڵایەتی، بۆ ئەوەی بتوانین ئەم دۆخە مەترسیدارە تێبپەرێنین و ئاشتی بڵاوببێتەوە لە عێراقدا".\nسوعاد تەمەنی 43 ساڵە و سەرۆکی خێزانەکەیەتی.\nدەڵێت "هیوادارم پەیوەندی و سەقامگیری بگەڕێتەوە نێوان خەلکی بەو شێوەیەی ڕابردوو."\nحەکیم تەمەنی 62 ساڵە و بێکارە.\nدەڵێت "بەو هیوایەم ئەم قەیرانە مەترسیدارە کۆتایی بێت و ژیان ئاسایى ببێتەوە. لەکۆتاییدا ئەم قەیرانە وەک ئەوانەى پێش خۆى بەکۆتا دێت. هیوا ئامانجمانە."\n"دەبێت هەمووان یارمەتیدەری هەژاران و پێویستداران بن لەم هەلومەرجە سەختەدا. هیوادارم هەمووان برەو بدەن بە چاوپۆشی و ئاشتی باڵ بکێشێت بەسەرماندا."\nنورە تەمەنی 38 ساڵە، وێنەی ماڵەکەی ئەوەی سەرەوەیە.\nدابەشکردنی سندوقی خۆراك کە ناسراوە بە پاکێجی پشتیوانیی ژیان لە کۆتایی مانگی نیساندا دەستی پێکردووە لەلایەن ئەندامانی لیژنەی ئاشتیی ناوخۆ کە لەلایەن بەرنامەی نەتەوە یەكگرتووەكان بۆ پەرەپێدان پشتیوانی دەکرێت بە هاوبەشی لەگەڵ ڕێکخراوی مافی مرۆڤی کوردستان و بە بەخشینێکی میهرەبانانەی حکومەتی دانیمارك و ئەڵمانیاوە.\nلە دابەشکردنی پاکێجەدا لە پارێزگای ئەنباردا، 2,300 خێزان پاکێجی پشتیوانی ژیانیان وەرگرتووە. ئامانجی هەڵمەتەکە بریتیە لە یارمەتیدانی 25,000 کەسی دۆخناسک.


نەئاخاوتن، پەیوەندیی نەکردنی چاو، خۆ چالاککردن – Acard Autism\nیارمەتیی کێ دەدات\nسەرنج، ڕەفتار، گوێگرتن\nنەئاخاوتن، پەیوەندیی نەکردنی چاو، خۆ چالاککردن\nبیرهاتنەوە \_ بیرەوەری\nبریندار بوونی مێشک بەهۆی زەبرەوە\nئەگەر منداڵەکەت گۆشەگیرە، ناتوانێت بدوێت یان پەیوەندیی چاو دروستبکات، لەوانەیە Save Program ئەو پرۆگرامی ڕاهێنانی هەستیە بێت کە تۆ بۆی دەگەڕێیت، چونکە تەنها ٥ ڕۆژی دەوێت و هیچ ڕەنجێکی لە منداڵەکە ناوێت.\nکە سیستەمە هەستیەکان سەلامەتن، فێربوون بێڕەنج و ئاسانە.\nهەر گرفتێک لە سیستەمی هەستیدا دەبێتە هۆی گرفت لە سەرنجدان، گوێگرتن و ڕەفتاردا.\nئەو کەسانەی کە نیشانەکانی نەئاخاوتن یان پەیوندیکردنی چاو یان خۆ چالاککردنیان هەیە، تێکچوونە هەستیەکانیان زۆرە. بەلایەنی کەمەوە یەک لێکۆڵینەوە پیشانیداوە کە ئەو کەسانە فەرمانی فرەهەستییان گۆڕاوە وە هەروەها بە شێوەیەکی هاوبەشیی هەستیاریی بەرکەوتنیان هەیە لەگەڵ جیاوازیی زۆر لە ڕێچکە سەرەتاییەکانی بیستندا. زۆرجار ڕەفتاری نانموونەیی بینینیان هەیە و ناتوانن وەرگرتن لە کەناڵەکانی بینین، بیستن و بەرکەوتن لە یەک کاتدا بە دروستیی بپاڵێون و پرۆسێس بکەن. لەوانەیە ئەمانە لە ڕووی کلینیەوە پێناسەبکرێن بە لاوازیی لە پەیوەندیی کردن، کالێککردنی کۆمەڵایەتی و ڕەفتاری نەگونجاو/ نا نەرمونیان. ڕێچکەی بینین و بیستن لە مێشکدا پچڕاون/شپرزەن. بە بەراووردکردن لەگەڵ کەسانێک کە بە شێوەیەکی نموونەیی گەشەیانکردوە؛ لەم منداڵانەدا کە گرفتی پەیوەندیی نەکردنی چاو و خۆچالاککردنیان هەیە، وەرگری هەستیی لە ڕێچکەی دەماریی جیاوازدا بە ئاستی جیاواز کاردەکەن. سیستەمی هەستیی ناکام دەبێەت هۆکار بۆ سەختیی لە سەرنجدان و فێربوون و نائومێدیی.\nبە ئامانجکردنی ئەم پێنج هەستەی خوارەوە، ئەکرێ SAVE PROGRAM یارمەتیدەرەبێت لە چارەسەرکردنی ئەو کێشانەی پەیوەندیدارن پێیانەوە:\nبەئاگابوون لە جەستە\nکارامەیی جوڵەی وورد\nپلاندانان بۆ جوڵە\nگرفت لە قەرەباڵخیدا\nبێزار بوون لە تەقەڵی درومانی جل و بەرگ\nخۆی لە باوەش پیاکردن دووردەخاتەوە\nبێزاریی لە شێوە و پێکهاتەی خواردن\nئەبێت دەستبدات لە هەموو شتێکەوە\nئاخاوتن، گەشەکردنی زمانەوانی، یادەوەری، بەراوردکردنی نێوان دەنگەکان، لکاندنی دەنگ لەگەڵ پیتەکاندا، ژمارەکان، میلۆدیە میوزیکیەکان، دیقەتدان.\nنەبوونی توانای ئاخاوتن\nنزمیی لەکارامەیی گوێگرتن و بیرهاتنەوە\nگەشەکردنی هاوسەنگیی جەستە، هەمەئاهەنگیی، کۆنترۆڵکردنی چاوەکان، دیقەتدان، هەستکردن بە ئەمان، دڵنیایی لە ڕووی سۆز و هەستەکانەوە، زمانەوانی.\nهەمەئاهەنگیی نێوان چاو و دەست\nدەستکەوتە ئەکادیمیەکان، خوێندن، پسپۆڕیی لە کاردا، توانای وەرزشیی.\nوونبوونی شوێن لە کاتی خوێندنەوەدا\nپەڕاندنی ووشە یان ڕستە لە پەڕەدا\nلاوازیی توانای وەرزشیی\nووشەکان لەسەر پەڕەکە دەجووڵێن\nکەمبوونەوەی توانای تێگەیشتن\nکەمبوونەوەی کایەی ئیدراکی\nوەرگرتنی هەستی قووڵ\nزانینی ئەوەی کە ماسولکە و جومگەکان لە چیی بۆشاییەکدان چوۆن دەبزوێن، پێویستیی بە وەرگرتنی هەستە لە سیستەمی هەستی بەرکەوتن و هاوسەنگیی.\nسەرسمدان / پێ هەڵکەوتن\nڕۆشتن لەسەر نووکی پێ\nگرفت لە پلانی جوڵەدا\nپیسسی و شێواویی لە نان خواردندا\nزۆر لە چارەسازەکان دەرخواردەی یەک هەستیان بەکارهێناوە لە کۆنەوە. لە ئێستادا دەرکەوتووە کە دەرئەنجامی دەرخواردەی فرەهەستیی زۆر گرنگرتر و بەرچاوترە لەو دەرئەنجامانەی کە لە باشترین چالاککەری یەک هەستیەوە بەدیدێت.\nهەر دەستتێوەردانێک لە یەکخستنی هەست-جوڵە بە تەرکیزکردنە سەر وەرگرتنی هەستی قووڵ و هاوسەنگیی؛ بە شێوەیەکی بەرچاو گرفتەکانی تەرکیزکردن، فرەجووڵەیی و هەڵەشەیی باشتردەکات.\nئێمە هەستەکان بە شێوەی یەک هەست دەرک پێناکەین.زانیاریەکان لەسەر دەنگ، بەرکەوتن، بینین، تامکردن، بۆنکردن، هەستی قووڵ، و هاوسنگیی هەموو پێکەوە کاردەکەن تا ئەزموونی فێربوون بکەین. ڕەفتار و ئیدراککردن لە ڕێگەی یەکخستنی زانیارییە هەستیەکانەوە گەشەدەکەن.\nکاتێک دەنگ و بەرکەوتن پێکەوە چالاکدەکرێن، چالاککردنی توێژاڵی مێشکی بەرپرس لە بیستن بە بەهێزترین شێوە چالاک دەبێت. چالاککردنی هەستی بەرکەوتن و بیستن پێکەوە بەشێوەیەکی ئەرێنیی کاردەکاتە سەر گۆڕانکارییەکان بەرەو شلگیریی دەماریی لەو کەسانەدا کە گرفت یان کەموکوڕیی دەمارییان هەیە.\nئەو گوێیەی بەکاریدەهێنیت گرنگە\nگوێگرتن جیاوازە لە بیستن. بیستن هەستکردنە بە دەنگ، گوێگرتن چۆنێتی مامەڵەکردنی مێشکە لەگەڵ دەنگەکەدا، یان تێگەیشتنی مێشە بۆ دەنگەکە.\nبەشی چەپی مێشک زیاتر کاردەکات لە پرۆسێسکردنی زماندا. گوێگرتن بە بە گوێی ڕاست، وادەکات کە زانیاریەکە ڕاستەوخۆ بگوازرێتەوە بۆ بەشی چەپی مێشک. لەبەرئەوە، کە بە گوێیە چەپ گوێدەگرین؛ ئاماژە دەنگیەکە دەبێت لە بەشی ڕاستی توێژاڵی مێشکی بەرپرس لە بیستنەوە بڕوات بۆ توێژاڵی بەشی چەپ کە زمان تیایدا باڵادەستە. ئەمەش ئەمەش هەنگاوێکی زیاتری دەوێت لە پرۆسەی بیستندا، کە وادەکات گوێگرتن بە گوێی چەپ قورستربێت.\nزۆر لەو کەسانەی کە لە بلۆک سەنتەر و دەستنیشانکراون کە کێشەی سەرنجدان، گوێگرتن و فێربوونیان هەیە یان گرفتی تری فێربوونیان هەیە؛ گوێی چەپیان زاڵە بۆ بیستن. ئەمەش لەگەڵ زۆر لێکۆڵینەوەدا ڕێک دەڕوات.\nلە بلۆک سەنتەر، ٣٧ منداڵ کێشەی سەرنجدان، گوێگرتن و ڕەفتاریان هەبوو. ٩٥٪ لەو منداڵانە گوێی چەپیان زاڵ بوو لە تاقیکردنەوەکانی بیستندا. بە بەکارهێنانی Save Program ٩١٪ (٣٢) لە منداڵەکان گوێی ڕاستیان زاڵ بوو لە ماوەی ٥ ڕۆژدا لەگەڵ باشتربوونی سەرنجدان، دیقەتدان و ڕەفتاریدا.


کاتێک ئەمریکاییەکان سەروەریی عێراق پێشێل دەکەن - Mehr News Agency\n1 February 2018 - 15:47\nNews Code 16580\nکاتێک ئەمریکاییەکان سەروەریی عێراق پێشێل دەکەن\nهێرشی ئەم دواییەی هێزی ئاسمانیی عێراق بۆ سەر هێزە عێراقییەکان لە ناوچەی بەغدادی پارێزگای ئەنبار لە رۆژئاوای عێراق، دیسان ئامانج و پلانە شاراوەکانی واشنتۆنی ئاشکرا کرد.\nئاژانسی هەواڵی مێهر، بەشی نێودەوڵەتی – فەرزاد فەرهادی: عێراق لە پەنای کێشە و بەڵای تەکفیرییەکان لە ماوەی ساڵانی ڕابردوو، بەرەوڕووی هەڵسوکەوتی توندوتیژانە و ئاژاوەگێڕانەی ئەمریکاییەکان بوونەتەوە. عێراقییەکان لە کاتێکدا لە ژێر زەختی سەدام دەرباز دەبوون کە تووشیان بوو بە تووشی داگیرکران وڵاتەکەیان لە لایەن ئەمریکاوە. کاتێک کە لە ساڵی ۲۰۱۱ هێزەکانی ئەمریکا لە خاکی عێراق چوونە دەرێ، خەڵکی ئەو وڵاتە لایان وابوو کێشەکانیان کۆتایی پێهاتووە، بەڵام واشنتۆن نەیدەتوانی بەو ئاسانییە دەستهەڵگری عێراقی دەوڵەمەند و سامانمەند بێت و بە خوڵقاندنی داعش جارێکی دیکە گرایەوە بۆ عێراق.\nجگە لە پێکهێنانی هاوپەیمانیی دژی داعش، شایەدی ئامادەبوونی سەربازیی ئەمریکا و بەرزبوونەوەی بەردەوامی لە عێراقدا بووین. هاوکاتی ئامادەبوونی هێزە ئەمریکاییەکان لە بنکەی "عەین ئەسەد" و "حەبانیە"ی ئەنبار؛ ئەو هێزانە لە پێناو بەرەنگاربوونەوەی داعش لە بنکەی قەیارە لە باشوور و باکووری بەنداوی مووسڵ و ناوچەی بەلەد لە پاریزگای سەلاحەدین و تاجی لە باکووری بەغدا و "کی ۹" و پردێ لە کەرکووک و هەروەها هەندێک بنکەی دیکە لە هەرێمی کوردستان جێگر بوون، هەتا ژمارەیان گەیشتە زیاتر لە ٦ هەزار کەس و ڕاهێنانی هێزە عێراقییەکان و بەرەنگاربوونەوەی تیرۆریستانیان کردە بیانووی مانەوەیان.\nئەمریکاییەکان بە پێی ڕێککەوتنی ستراتژیکیان لە گەڵ عێراقدا، بڕیار لە بەرامبەر هەر هێرشێک بۆ سەر عێراق، پاڵپشتی لە بەغدا بکەن، بەڵام بە کردەوە کاتێک داعش لە ٢٠١٤دا بەشگەلێکی زۆری خاکی ئەو وڵاتەی داگیر کرد و لە بەغدا نزیک بۆوە، تەنیا چاوەدێری دۆخەکە بوو و کاتێکیش هێزی جەماوەری خۆبەخشی حشدی شەعبی کە لە سەر فتوای مەرجەعی باڵای ئایینی عێراق پێکهاتبوو، پێشی بە هێرشی تەکفیرییەکان گرت، دەستیان دایە سازدانی هاوپەیمانی هێمایینی دژی داعش، کە زیاتر دژی هێزە عێراقییەکان بووە تا داعش.\nپرسێک کە دوای ۲۰۱۴ وەک دیاردەیەکی لێ هاتووە، پرسی هێرش بۆ سەر هێزە عێراقییەکان و حەشدی شەعبی لە ناوچە جۆراوجۆرەکانی ئەو وڵاتەیە. پێشینەی هێرشی هەڵەی هێزە ئەمریکاییەکان یان بە سەرکردایەتی ئەمریکا بۆ سەر هێزەکانی عێراقی بەرچاوە. لە ئۆپەراسیۆنی هێزە عێراقییەکان بۆ ئازادکردنەوەی مووسڵ، میدیاگەلی خۆجێی لە کوژرانی ٩٠ کەس و برینداربوونی ١٠٠ سەربازی عێراقی دیکە لە ئەنجامی هێرشی هەڵەی هیزی ئاسمانی ئەمریکا هەواڵیان دا.\nئاژانسی هەواڵی پانۆرامای "الشرق الاوسط" بڵاوی کردەوە کە سەرچاوەگەلی ئەمریکایی ڕایانگەیاندووە کە هێزی ئاسمانیی ئەو وڵاتە لە دوو نۆرەدا و بە هەڵە ناوەندی جێگریی سوپای عێراق لە پارێزگای سەلاحەدین-یان بۆردومان کرد کە بە هۆی ئەو هێرشە ۷۵ سەربازی عێراقی گیانی خۆیان لە دەست دا. ئەو هێرشانە لە چوارچێوەی هێرشی هاوپەیمانی نێودەوڵەتی بە سەرکردایەتی ئەمریکا لە دژی داعش ئەنجام دراوە.\nخاڵی هاوبەشی زۆربەی ئەو هێرشانە کە بە ڕواڵەت هەڵە بوونە، گۆڕینی هاوکێشەکانی سەر زەوی لە بەرژەوەندیی شۆڕشیان و گرووپگەلی تیرۆریستی پاش ئەو هێرشانە بووە. هێرشی هەڵەی ئەمریکاییەکان لە ڕاستیدا گۆڕینی مەیدانی ئۆپەراسیۆنەکان بۆ کورت خایەن لە بەرژەوەندیی هێزەکانی داعشی بووە.\nئەمریکاییەکان هەرکات سەرکردەیەکی گرینگی داعش کەوتبێتە تەنگەتاو، دەستیان داوەتە جموجۆڵی وەک هەلی بۆرن و یان لەو ناوچانەی کە تیرۆریستان تێیدا گەمارۆ درابوون، بە شێوەگەلی جۆراوجۆری وەک هێرش بۆ سەر بنکەی هێزەکانی حشدی شەعبی و ئاسایشی عێراق، فریای تیرۆریستان کەوتوون. دوا نموونەی ئەو هێرشانە لە ناوچەی بەغدادی پارێزگای ئەنبار ڕووی داوە کە ژمارێکی زۆری کوژراو و برینداری عێراقی لێ کەوتەوە.\nبەغدادی سەر بە ناوچەی هیت لە پاریزگای ئەنباری عێراقە کە ناوەندەکەی شاری بەغدادییە و ڕووبەرەکەی زیاتر لە ٤٨٠ کیلۆمەترە.\nلە نوێترین جەنایەتدا؛ هیزی ئاسمانیی هاوپەیمانی نێودەوڵەتی بە سەرکردایەتی ئەمریکا حەشدی عەشایری و هێزەکانی ئاسایشی عێراقی لە ناوچەی بەغدادی کردۆتە ئامانج و بە هۆی ئەو هێرشانە ٧ کەس کوژراوە و ١١ کەسیش بریندار بوونە.\nداعش لە کاتێکدا لە جوگرافیای عێراق کۆتایی پێهاتووە کە ویلایەتە یەکگرتووەکانی ئەمریکا بە دوای خاڵی کردنی شوێنی ئەو گرووپەیە و دەستی داوەتە جموجۆڵگەلێک لە رۆژئاوای ئەو وڵاتە، لە کاتێکدا کە پاش زاڵبوون بە سەر داعش، مانەوەی هێزی ئەمریکا لە عێراقدا پاساو نادرێت. پاش وێرانییەکان و کۆمەڵکوژیی بەربڵاوی خەڵکی عێراق لە لایەن داعشەوە، ئێستا نۆرەی واشنتۆنە کە گەلی ئەو وڵاتە بکاتە ئامانجی هێرشی دڕندانەی خۆی.\nلە راستیدا هێرشی ئەم دواییەی ئەمریکا بۆ سەر ناوچەی بەغدادی و جەنایەتی لە دژی هێزە عێراقییەکان، ناوەڕۆکی پلانی ئەمریکا لە قۆناغی ئێستادا ئاشکرا دەکات؛ پلانێک کە هاوکاتی هەندێک تەقینەوەی تیرۆریستی لە ناوچە جۆراوجۆرەکانی عێراقە.\nئەو هاوکاتبوونە کە لە نێوان شێوەگەلی دژبەرانەی ئاشکرا و جەنایەتەکان و پلانگەلی شاراوەی ئەمریکادا دەبیندرێ، داکۆکی لە درێژەی پلانی ئەمریکاییەکان بۆ ئاژاوەنانەوەی وێرانگەر کە بە هاتنیان بۆ عێراق خستوویانەتە ڕوو، دەکات. هێزەکانی ئەمریکا ئەگەرچی لە ساڵی ٢٠١١دا عێراقیان چۆڵ کرد، بەڵام ئەوە کشانەوەیەکی بە ڕواڵەت بووە و پلانەکانیان وەک خۆی ماوەتەوە.\nهێرشی هێزی ئاسمانیی ئەمریکا لە عێراق کە دوایین نموونەی لە ناوچەی بەغدادی بووە، بەشێکیشی دەگەڕێتەوە بۆ لاوازیی دەوڵەتی بەغدا هەمبەر بە مانەوەی ئەو هێزانە. ئەمریکاییەکان بە دوای مانەوە لە عێراق و کردنەوەی بنکەگەلێکی سەربازی پاش کۆتایی داعشن و ئەوە جێی پاساودان نییە.\nخاڵی بەرچاو لە جەنایەتی نوێی ئەمریکا لە بەغدادی لە پاش زنجیرەی هێرشە ئاسمانییەکان لە دوای ساڵی ۲۰۱۴ لە دژی خەڵکی سڤیل و سەربازانی عێراقی، ئەوەیە کە سەرەڕای ڕاگەیاندنی هەڵە بوونی ئەو هێرشانە، هیچ داوای لێبوردنێک نەکراوە و هیچ لێک دانەدوە و توێژینەوەیەک لەوبارە ئەنجام نەدراوە.\nهێزە ئەمنییەکانی عێراق لە کاتی بەرەنگاربوونەوەی داعش لە لایەن هێزی ئاسمانیی ئەمریکاوە لە جەرفولنەسر، عەلەم و ئەنبار کراونەتە ئامانج و ئەوە لە کاتێکدایە کە خودی عێراقیش لەو ناوچانە ئۆپەراسیۆنی ئاسمانیان ئەنجام داوە و لە هێرشی خۆیاندا هێزەکانیان ڕۆماڵ داوە و پێویستیان بە ئۆپەراسیۆنی هێزی ئاسمانی ئەمریکا نەبووە. ئەو هێرشانە لە لایەن ئەمریکاوە تەنیا بۆ پاساودانی مانەوەی درێژخایەنیان لە عێراق و بە تایبەت پاش پێویست نەبوون بەوان لە عێراقدا ئەنجام دراوە. ئەوە لە کاتێکدایە کە چاودێران و شرۆڤەکاران لە سەر ئەو بڕوایەن کە ئەو هێرشە بە ئانقەست و بە ئامانجی رزگارکردنی گیانی سەرکردەیەکی گرینگی داعش بووە کە لە لایەن هێزە عێراقییەکانەوە قۆڵبەست کرابوو.\nهێزە عێراقییەکان کۆپتەرگەلێکی پێشکەوتەیان پێیە کە دەتوانێ پاڵپشتیی گونجاو بۆ هێزە عێراقییەکان دابین بکات، بەڵام هیزە ئەمریکاییەکان بۆ ئەوەی مانەوەیان لە عێراق پاساو بدەن، سەرەڕای ناڕەزایەتیی لایەنی عێراقی، لەو ئۆپەراسیۆنە سەربازیانەدا بەشداری دەکەن.\nبە بڕوای چاودێران ئەوە لاوازیی سیاسی عێراقە کە ڕێی خۆش کردووە بۆ ئامادەبوونی سەربازیی ئەمریکا و نەک لاوازیی ئەمنی. دەوڵەتی عێراق دەبێ خوازیاری چوونە دەرەوەی هێزە ئەمریکاییەکان یان کۆنتڕۆڵی جموجۆڵەکانیان بێت. بە بڕوای شرۆڤەکاران ئەوەی "ئاگری دۆست"ی پێ دەڵێن، بەردەوام هێزە عێراقییەکان دەکاتە ئامانج.\nبە گشتی ئەو ڕووداوە وەک ڕووداوەکانی پێشوو پێشێکەری سەروەریی عێراق و پشتگوێ خستنی گەلی عێراقە. هێزە ئەمریکاییەکان تەنانەت ئەگەر لە سەر داوای بەغدا لە ئۆپەراسیۆنەکاندا بەشداری بکات، نابێ هیوادار بین کە هەوڵی ئەوان بۆ جێگرکردنی ئاسایش و بەرەنگاربوونەوەی تیرۆریزمە، بەڵکوو ئەوەی ئەوان دەیکەن یارمەتیدانی تیرۆریستانە.


ئەو چەند رۆژ و هەفتەیەی رابردو، پرسی دامەزراندنی حیزبێکی نوێ لەلایەن قادری حاجی عەلیی و عوسمانی حاجی مەحمود بۆتە پرسێکی گەرم. بەڵام ئایا هەرێمی کوردستان پێویستی بە دروستکردنی حیزبێکی ترە؟\nچەند هۆکارێکی ناوخۆیی دەخەمەڕو کە وا دەکات وا بیربکەینەوە دامەزراندنی هێزێکی نوێ پێویست بێت:\n- شکستی گۆڕان لە بەردەوامییدان بەو رێباز و پڕۆگرامەی لەسەری دامەزراوە، و لادان لەو رێڕەوانەی نەوشیروان مستەفای رەحمەتیی بناغەی داڕشتن، گۆڕان چیتر ناتوانێت دەوری هێزێکی ریفۆرمیست بگێڕێت.\n- یەکگرتوی ئیسلامیی و کۆمەڵی ئیسلامیی و نەوەی نوێ رایانگەیاندوە وەک حیزبی ئۆپۆزسیۆن لە پارلەمانی کوردستاندا کاردەکەن، بەڵام ئەو هێزانە ناتوانن ببنە وەڵامدەرەوەی پێویستییەکانی کۆمەڵگای کوردیی بە هۆی؛ یەکگرتو و کۆمەڵ حیزبی نوخبەیەکی کۆمەڵگان، ناتوانن سنورەکانی سونیزم و ئیخوانیزم تێبپەڕێنن، هەندێک ویستی سەلەفییانەش لەناویاندا هەن، بەتایبەت لەناو کۆمەڵدا، رێگریی گەورەن لەبەردەم گەشەکردنیان. نەوەی نوێ هێزێکی پۆپیولیستە بەر لە کامڵبونی توشی دابەشبون و شکست هات. حیزبێکی بێ روئیا و بێ فیکر و بێ ئایدیۆلۆژیایە، حیزبی یەک کەسایەتییە کە ئەویش بازرگانە و رۆشنبیریی سیاسییەکەی لە ئاستێکی زۆر لاواز دایە.\nهاوپەیمانیی نیشتیمانیی بەرهەم ساڵح هەڵوەشایەوە، دواتریش حیزبێکی دیکەی لێ بەرهەمهات کە زیاتر مەیلی لە دۆستایەتیی دەستەڵاتە نەک دۆستایەتیی گەل، وەک بینیمان ئارام قادر یەکەم سەردانی بۆ لای مەسعود بارزانیی بو، پێدەچێت پارتیی دژی کۆمەڵی ئیسلامیی بەکاریبێنێت\n- ئێستا بەرەو هاوپەیمانێتیی یەکێتیی، پارتیی و گۆڕان بۆ چوار ساڵی داهاتو هەنگاو دەنێین، ئەو هاوپەیمانێتییە کوردستان دەخاتە تونێلێکی زۆر تاریکەوە.\n- هاوپەیمانیی نیشتیمانیی بەرهەم ساڵح هەڵوەشایەوە، دواتریش حیزبێکی دیکەی لێ بەرهەمهات کە زیاتر مەیلی لە دۆستایەتیی دەستەڵاتە نەک دۆستایەتیی گەل، وەک بینیمان ئارام قادر یەکەم سەردانی بۆ لای مەسعود بارزانیی بو، پێدەچێت پارتیی دژی کۆمەڵی ئیسلامیی بەکاریبێنێت، یان وای نیشانبدات.\n- لەناو کۆمەڵی ئیسلامیی و یەکگرتوی ئیسلامییدا بێزارییەکی زۆر لەو حیزبایەتییە ترادسیۆنییەی سەرکردایەتیی هەیە، بەتایبەت لەلایەن گەنجان و خوێندەوارەکانیان. ماوەی رابردو ژمارەیەک ئەندامی باڵا و کاریگەری کۆمەڵ دەستیانلەکارکێشایەوە.\n- میدیای ئازاد لە هەرێمی کوردستان مردوە، لەوە ناخۆشتر میدیا ئێستا لەلایەن بەرپرسان بەتەواوی کۆنترۆڵکراوە، هەندێکیشی کەوتۆتە خزمەتی دەوڵەتانی چەوسێنەری کورد. هەندێک لە میدیاکانیش بەتەواوی دژی ویست و ئیرادەی ئازاد و دیموکراسیین.\nسەرەڕای ئەو هۆکارانە، پرسیارێک گەورە خۆی قیتدەکاتەوە، داماننا حیزبێکیش دروستکرا و وەک گۆڕانی ٢٠٠٩ پشتیوانیی کرا، چی لە دۆخی کوردستان دەگۆڕێت لە کاتێکدا پدک-ینک هەمیشە لە هەڵبژاردنەکان تەزویر دەکەن و کۆنترۆڵی سیاسەتی کوردستانیان کردوە. بە ناوی کورد و کوردستانەوە، بەتایبەت پارتیی، لە ناوخۆ و عێڕاق و دەرەوە نوێنەرایەتیی هەرێم دەکەن. ئەوان هێشتاش میلیشیای پێشمەرگە و ئاساییشیان لەبن دەستە و بۆ دامرکاندنەوەی ناڕەزایەتیی سیاسیی و ئۆپۆزسیۆنی سیاسیی بەکاردێنن.\nبەدڵنیایی، دامەزراندنی هەر حیزبێک لەسەر ئاستی هەرێمی کوردستان زیادەیە و هیچ لە دۆخەکە ناگۆڕێت، هێندەی دیش دەکەوێتە خزمەتی هاوپەیمانێتیی یەکێتیی و پارتیی و بەتایبەتتریش پارتیی.\nئەی چی بکەین بۆ ئەوەی لەو دۆخە چەقبەستوە هەنگاوێک بچینە پێشەوە؟\nبە بڕوای من، وەڵامەکەی ئاسانە بەڵام ئیرادەیەکی بەهێزی دەوێت.\nلەناو کۆمەڵی ئیسلامیی و یەکگرتوی ئیسلامییدا بێزارییەکی زۆر لەو حیزبایەتییە ترادسیۆنییەی سەرکردایەتیی هەیە، بەتایبەت لەلایەن گەنجان و خوێندەوارەکانیان\nهەرێمی کوردستانی عێڕاق بەشێکی دانەبڕاوە لە عێڕاق. دوای شکستی ریفراندۆمیش، هەموان گرنگیی عێڕاقیان بۆ دەرکەوتوە چ لەڕوی سیاسیی، چ لەڕوی ئابوریی یان عەسکەرییشەوە، تەنانەت کەلتورییشەوە. هەرێمی کوردستان دەتوانێت هەرێمێکی بەهێز بێت لەگەڵ عێڕاقێکی بەهێز. دەبێت کار بۆ ئەوە بکرێت هەردولا دەرفەت بن بۆ یەکتر نەک هەڕەشە.\nهەموان دەزانین لەو دۆخە ناهەموارەی کوردستانی عێڕاق، میکانیزمەکانی گۆڕانکاریی لە چوارچێوەی هەرێمدا قوڕسن، بۆیە دەبێت لە دەرەوەی سنورەکانی هەرێم بەدوای چارەسەرییدا بگەڕێین. بۆ ئەمە، باشترین رێگا هەوڵدانە بۆ سیاسەتکردن و گۆڕانکارییکردن لە بەغدادەوە.\nئەمڕۆ لە بەغداد هێزی ئۆپۆزسیۆن سەرهەڵدەدەن، ئۆپۆزسیۆنی جدیی. ئەل-حیکمە ئۆپۆزسیۆنبونی خۆی راگەیاندوە. ئەگەری هەیە لە ماوەی داهاتودا حەیدەر ئەل-عەبادییش بە وێنەیەکی جیاوازەوە دەربکەوێت.\nدامەزراندنی هێزێکی نوێ بۆ هەرێمی کوردستان وەک هەوا گرنگە، بەڵام ئەو هێزە سنوری هەرێم تێبپەڕێنێت و ببێتە بەشێک لە هاوپەیمانێتییەکی عێڕاقیی. ئەو هاوپەیمانێتییە عێڕاقییە نابێت کورد، عەڕەب، تورکمان، مەسیحیی، ئێزیدیی، کاکەیی، شیعە یان سونە یان موسڵمان تێیدا باڵادەست بن، بەڵکو دەبێت هەموان پێکەوە بۆ پڕۆژەیەکی نیشتیمانیی کاربکەن.\nئێستا ئەو دەرفەتە دروستبوە، دەکرێت قادری حاجی عەلی، عوسمانی حاجی مەحمود، گۆڕانەکانی پێشو، لەگەڵ زۆر کەسایەتیی سەربەخۆی کوردستان لە ئیبڕاهیم خەلیلەوە تا حاجی ئۆمەران و باشماخ و خانەقین و کەرکوک، لە هەمو هێزەکان، بەتایبەت یەکگرتو و کۆمەڵ و نەوەی نوێ، پێکەوە کاربکەن بۆ دروستکردنی بەرەیەک تا لەگەڵ هێزەکانی بەغداد ئەو هاوپەیمانێتییە پێکبێنن.\nهەرکەسێک بڕوای بە خوڕافییاتەکانی ناسیۆنالیزم و سونیزم و شیعیزم هەبێت، ناتوانێت لە چوارچێوەیەکی وا دا سیاسەت بکات؛ یان لە تەخوین دەترسن یان لە تەکفیر\nلە کاتی هەڵبژاردنەکانی عێڕاقدا لە ٢٠١٨، رای منیش وەک رای چەند بەڕێزێک ئەوە بو گۆڕان و هاوپەمانێتییەکەی بەرهەم ساڵح لەگەڵ حەیدەر ئەل-عەبادیی و سائیرون هاوپەیمانێتیی دروستبکەن، وەڵامی ئەوان بۆ من و بۆ زۆری دیش ئەوە بو کە دوای هەڵبژاردنەکان ئەو هاوپەیمانێتییە دەکەن. من ئەوکاتیش گوتم کە دوای هەڵبژاردنەکان پارتیی لە هەموتان باشتر دەتوانێت ئەو هاوپەیمانێتییە بکات، هەر واش بو. تەنانەت پارتیی بە شێوەیەک هاوپەیمانێتیی کرد کە بوە هۆی بەهێزکردنی میلیشیاکان لە بەغداد.\nهەرکەسێک بڕوای بە خوڕافییاتەکانی ناسیۆنالیزم و سونیزم و شیعیزم هەبێت، ناتوانێت لە چوارچێوەیەکی وا دا سیاسەت بکات؛ یان لە تەخوین دەترسن یان لە تەکفیر.\nهەر بۆیە، بەڵێ، کاتیەتی حیزبێکی نوێ تاقیبکرێتەوە و هەوڵی گۆڕانکاریی سیاسیی بدرێت، بەڵام لە عەقاڕیی سلێمانییەوەڕا، یان لە سەیداوای هەولێرەوەڕا نا، بەڵکو لە بەغدادی پایتەختی عێڕاقی فیدڕاڵەوە. کەسێکی سیاسیی، چالاکی سیاسیی و ریفۆرمیست و دیموکراتیخواز، ئەگەر عەقڵییەتیی سیاسیی هێشتاش لە چوارچێوەی عەقاڕیی سلێمانیی و سەیداوای هەولێر ، یان لەناو چوار دیواری مزگەوتێکی سەلەفیی یان ئیخوانیی، قەتیس مابێت، ناتوانێت ئەوە قبوڵبکات لە بەغداد و لەگەڵ کەسایەتیی سونە و شیعە و کۆمیونیست، ببێتە بەشێک لە هاوپەیمانێتییەک کە سنورێک بۆ مافیاکانی نەوت و قەومییەت و مەزهەبگەرایی دابنێت.\nنابێ ژەهری ناسیۆنالیزم هێزەکانی سوریای دیموکراتیک بکوژێ\nبارزانی شەری گەندەڵی ناکات\nرێککەوتنی ئەمریکا و تورکیا لەسەر رۆژئاڤا\nسەدا یەک بەرانبەر سەدا ٩٩\nنێچیرڤان بارزانییش نەمامەکەی چاند: چالێنجی من بۆ حکومەتی نوێ\nلە پێکدانەکەدا ، ئێمە لە کۆنتێنەری چیندابین یان ئەمریکا ؟!\nشیعەکان و هەنگاوەکانی ئەمریکا.\nهه‌رێمی سوننه چه‌ند له گه‌ڵ ئێستای عێراقدا ده‌گونجێت؟\nبزانە مەسعود بارزانی بە تەزکییە کێ دەکاتە مەکتەبی سیاسی\nسلێمانی: پارکی نمونەیی مەولانا کرایەوە\nشەپۆلێكی نوێی بەفر و باران هەرێم دەگرێتەوە\nلە فرۆكەخانە رێگە لە پەخشان زەنگەنە دەگیرێت گەشت بكات\nمەسرور بارزانی کورسییەکەی نێچیرڤان بارزانی داگیر دەکات


چین داوای کەنەدا و ئەمەریکا بۆ ئازادکردنی دوو کەنەدایی ڕەتدەکاتەوە\nچین داواکەی کەنەدای ڕەتکردەوە بۆ ئازادکردنی دوو هاوڵاتی کەنەدایی کە تۆمەتبارکراون بە هەڕەشە بۆ سەر ئاسایشی نیشتمانی چین.\nهوا چونیانگ گوتەبێژی وەزارەتی دەرەوەی چین ئەمڕۆ دووشەممە لە کۆنگرەیەکی ڕۆژنامەوانی گوتی چین ناڕەزایی توندی خۆی دەربڕیوە و بە هەموو شێوەیەک ڕاگەیاندنەکانی کەنەدا و ئەمەریکا لە بارەی ئەو دوو کەنەدایـیە ڕەتدەکاتەوە.\nگوتیشی وڵاتەکەی داوا لە وڵاتانی پەیوەندیدار دەکات ئەوپەڕی ڕێزی خۆیان بۆ سەربەخۆیی دادوەری چین نیشان بدەن.\nخانم کریستیا فریلاند وەزیری دەرەوەی کەنەدا ڕۆژی هەینی داوای لە چین کرد مایکڵ کۆڤریگ دیپـلۆماتکاری پـێشوو و مایکڵ سپاڤۆر کارداری بنکە لە چین ئازادبکات کە لە 10 ی مانگی دوازدەوە دەسـتگیرکراون.\nواشنتنیش ڕۆژی هەینی داوای ئازادکردنی ئەو دوو کەنەدایـیەی کرد و هەروەها بەریتانیا و کۆمسیاری ئەوروپا نیگەرانی خۆیان لەم بارەیەوە دەربڕیوە.\nگوتەبێژەکەی وەزارەتی دەرەوەی چین ڕەخنەی توندی لەو وڵاتانە گرت و گوتی ئەو وڵاتانە بە پـێوانەی جیاواز مامەڵە لەگەڵ مافی هاوڵاتیانی هەر وڵاتێک دەکەن. گوتی" بەریتانیا و یەکێتی ئەوروپا چ پەیوەندیـیەکیان بەم بابەتەوە هەیە، لە کوێ بوون کاتێک دەسەڵاتدارانی کەنەدا بە شێوەیەکی نایاسایی لەسەر داوای ئەمەریکا کاربەدەستانی چینیان دەستگیرکرد."\nچاودێران پـێیانوایە دەستگیرکردنی ئەو دوو کەنەدایـیە جۆرە فشارێکە بۆ سەر کەنەدا لە کەیسی خانم مینگ وانچۆ بەڕێوەبەری دارایی کۆمپانیای هواوی چینی کە لە سەرەتای مانگی دوازدە لەسەر داوای ئەمەریکا لە کەنەدا دەسـتگیرکرا بە تۆمەتی پـێشێلکردنی سزاکانی سەر ئێران، بەڵام دواتر بە کەفالەت ئازادکردا و لە چاوەڕوانی ڕادەستکردنێتی بە ئەمەریکا، ئەمەش پـرۆسەیەکە ڕەنگە چەند مانگێک کاتی بوێت.


دەسبەسەرکرانی سێ هاووڵاتیی کورد لە سنە و مەریوان – زاگرۆس پۆست\nماڵەوە / ئێران / دەسبەسەرکرانی سێ هاووڵاتیی کورد لە سنە و مەریوان\nدەسبەسەرکرانی سێ هاووڵاتیی کورد لە سنە و مەریوان\nدوو شه‌ممه 4 ئایار 2020\tئێران 46 جار خوێنراوه‌ته‌وه\nبە پێی ھەواڵی پێگەیشتوو، دوو هاووڵاتیی خەڵکی شاری سنە و هاووڵاتییەکی خەڵکی مەریوان، لەلایەن هێزە ئەمنیەتییەکانی رێژیمی ئێرانەوە دەسبەسەر کران.\nبەپێی هەواڵی ماڵپەڕی زاگرۆس پۆست، ڕێکەوتی ١٤ی بانەمەڕ، دوو هاووڵاتیی کورد لە شاری سنە بە ناوەکانی تارێق ڕەحیم‌پوور و بنیامین ڕەحیم‌پوور، لەلایەن هێزە ئەمنیەتییەکانی ڕێژیمی ئێرانەوە دەسبەسەر کران.\nتارێق و بنیامین هەر دووک برا بوون کە لەلایەن هێزەکانی ئێرانەوە بەبێ هیچ هۆکارێکی ڕوون دەسبەسەر و ڕەوانەی شوێنکی نادیار کراون.\nسەرچاویەکی نزیک لە بنەماڵەی ئەو دوو برایە ڕایگەیاندووە کە هۆکاری دەسبەسەرکرانی ئەو دوو برایە بۆ بنەماڵەکانیشیان ڕوون نەکراوەتەوە.\nلەلایەکی ترەوە لە گوندی سلێن سەربە ناوچەی هەورامانی مەریوان، هەوڵاتییەکی دیکەی کورد بەناوی عەبدوڵڵا ئەدوایی، لەلایەن هێزە ئەمنیەتییەکانی رێژیمی ئێرانەوە دەسبەسەر کراوە.\nدەسبەسەرکرانی عەبدوڵڵا لە کاتێک دایە کە ناوبراو وێڕای چەند هاووڵاتیی دیکەی کورد بەناوەکانی حەمید ئەحمەدی، ئارام ئەدوایی، بورهان ئەدواییان، و محەممەد ئەدوایی، چاوڕێی حوکمی دادگای رێژیم بۆ تێپەڕکردنی ماوەی حوکمی زیندانەکەیانن.\nعەبوڵڵا ئەدوایی خێزاندار و خاوەنی دوو منداڵە.\nحوکمی حەوت مانگ بەندکران بۆ چالاکێکی سوشاڵ میدیا لە بانە بە پێی ھەواڵەکان، چالاکێکی سۆشاڵ میدیای …


دەبابەیەکی تەحریر شام بەناو شارۆچکەی مەعرەت مەسریندا دەڕوات دوای ئەوەی هاوپەیمانیەکە دەستیگرت بەسەر شارەکەدا پێنجشه‌ممه (1 ئازار). [خاوەنی وێن:ە هەیسەم ئیدلیبی]\nچالاکوانان بە دیارونایان وت هاوپەیمانێتی تەحریر شام دەستیکردووە بە دەستگیرکردنی چالاکوانانی کۆمەكی مۆریی چونکە رەتیانکرددۆتەوە کاربکەن لەگەڵیاندا، هەروەها ئەو مەدەنیانەش کە دژیانن لەو ناوچانەی لەژێر کۆنترۆڵیاندایە لە دەشتی ئیدلیب.\nچالاکوانێكی بواری راگەیاندن، هەیسەم ئیدلیبی، وتی هاوپەیمانێتیە توندڕەوەکە، کە زۆرینەی پێکهاتووە لە بەرەی نوسرەی پێشتر، خەڵکێکی زۆری بە ئاستێکی بەربڵاو دەستگیرکردووە.\nئیدلیبی بە دیارونای وت چەکدارانی تەحریر شام پێنجشەممە (1 ئازار) چالاکوانێکی مرۆییان دەستگیرکرد لە شاری کەفر نەبل لەسەر ئەوەی ناسراوە بە رەتکردنەوەی هاوئاهەنگیکردن لەگەڵ هاوپەیمانێتیەکە لەسەر ئەو کاروبارانەی پەیوەندییان بە چالاکیەکانیەوە هەیە تایبەت بە کۆمەكی مرۆیی.\nوتی رۆژێك پێشتر چەکدارانی تەحریر شام دوو چالاکوانی دیکەیان گرت، محەمەد نور تەحان و سلێمان تالیب، کە سەر بە تیمی خۆبەخشی مولهیم بوون لە شاری ئیدلیب و دەستیشیانگرت بەسەر ئۆتۆمۆبیلی خۆبەخشێکی دیکەی ئیدلیبدا.\nخۆپیشاندەران دەچەنەسەر شەقامەکان لە دژی تەحریر شام لە شارۆچکەی مەعرەت مەسرین رۆژێك بەرلەوەی هاوپەیمانه‌تیەکە کۆنترۆڵی شارۆچکەکە بکات. [خاوەنی وێنە: هەیسەم ئیدلیبی]\nبارهەڵگرێکی تەحریر شام دەبابەیەكی هەڵگرتووە لە فولکەیەکی سەرەکی شاری ئیدلیب. [خاوەنی وێنە: هەیسەم ئیدلیبی]\nئیدلیبی ئاماژەی کرد بەوەی "ئەمە هەوڵێکە بۆ ئەوەی بەتەنیا کۆنترۆڵی کاری کۆمەکبەخشین بکەن بۆ ئەوەی پێداویستیە مرۆییەکان دابەشبکەن به‌گوێره‌ی لیستەکانی خۆیان، بەتایبەتی لیستی ئەوانەی هەواداریانن".\nوتی: "دیارنیە دەستگیرکراوەکان لەکوێن یان لەسەر چی گیراون." وتیشی ژمارەی گیراوە مەدەنیەکان چەند ناوچەیەکی شاری ئیدلیب و پارێزگاکەی تێدایە.\nشەڕ بە سەختی بەردەوامە\nئیدلیبی وتی هێشتا شەڕ بە سەختی بەردەوامە لە نێوان تەحریر شام و بەرەی رزگاری سوریادا، کە هاوپەیمانێتیەکی نوێیە لەنێوان گروپی نورەدین زەنکی و ئەحراری شامدا لە چەند ناوچەیەکی دەشتی ئیدلیب، وەك حەما.\nوتی هەردوولا دەستیانکردووە بە هێرشی پارتیزانی لە دژی یەکتر، چونکە هەر لایەك دەیەوێت باڵاده‌ستی به‌ده‌ستبهێنێت.\nچەند راپۆرتێکیش ئاماژەیانکردووە کە تەحریر شام چەندین دیلی بەرەی رزگاری سوریای لە گۆڕەپانەکەدا کوشتووە، بەتایبەتی دوای شەڕەکەی مەعرەت مەسرین کە کەوتە دەست تەحریری شام.\nئیدلیبی وتی لە هەمانکاتدا ناڕەزایەتی گشتی دژی تەحریر شام لە زیادبووندایە و خۆپیشاندانەکانیش بەردەوامن لە دژی تەحریر شام لە شارۆچکە و شارەکاندا.\nوتیشی ئەو خۆپیشاندانانە پتەوتربوون دوای ئەوەی هاوپەیمانێتیەکە چەندین شارۆچکەی کردە ئامانج بە تۆپبارانی راستەوخۆ کە کوژراو و برینداربوونی خەڵك و ئاوارەبوونی لێکەوتەوە بۆ ئه‌و ناوچانه‌ی کە ئارامترن.


داوای 80 ملیار دینار لە عەلی حەمەساڵح دەكرێت\nئەمشەو پێنجشەممە، ڕووبەڕووبوونەوەیکی گرنگی پاڵاوتنەکانی کیشوەری ئاسیا بۆ مۆندیالی 2022 لەنێوان هەڵبژاردەکانی عێراق و لوبنان ئەنجامدرا.\nهەڵبژاردەی عێراق لە ستاد خەلیفەی نێودەوڵەتی، سێیەم یاریی قۆناغی سێیەمی پاڵاوتنەکانی ئاسیای بەرامبەر لوبنان ئەنجامدا، یارییەکە بە ئەنجامی یەکسانبوون بەبێ گۆڵ کۆتاییهات.\nسەرەڕای ئەوەی “شێرەکانی ڕافیدەین” لە تایمی یەکەم بۆ تایمی دووەم باڵادەستییان نیشاندا، بەڵام سەرکەوتوو نەبوون لە تۆمارکردنی گۆڵ.\nبەپێی ئەنجامە تۆمارکراوەکە، هەڵبژاردەی عێراق لە کۆی سێ گەڕی قۆناغی سێیەمی پاڵاوتنەکانی ئاسیا تەنها دوو خاڵی کۆکردەوە، بەو ڕێژەیەشەوە لە پلەی پێنجەمی گروپی یەکەمدا جێگیربوو، لە بەرامبەردا لوبنان بەهەمان ژمارە خاڵەوە لە پلەی چوارەمدا جێگەی خۆی کردەوە.\nهەڵبژاردەی عێراق لە دوو ڕووبەڕووبوونەوەی دەستپێکدا، بەرامبەر کۆریای باشوور یەکسانبوون، بەرامبەر ئێران بە سێ گۆڵی بێوەڵام دۆڕاندنی تۆمارکردووە.\nداوای 80 ملیار دینار لە عەلی حەمەساڵح دەكرێت 19/05/2022\nدەرمانخانەی شیعر؛ ئەو شاعیرەی لەجیاتیی حەب پێشنیازی شیعر بۆ ‘نەخۆشەکان’ دەکات\nزۆرینەی ئەو کەسانەی سەردانی یەکەمین دەرمانخانەی شیعری جیهانیان کردووە بە دوای یارمەتی و دەرمانێکەوە بوون بۆ هێورکردنەوەیان، لە…\nیارییه‌کانی ئه‌مڕۆ، پێنجشه‌ممه‌ی یوروپا لیگ به‌کاتی هه‌رێمی کوردستان\nئه‌مڕۆ، پێنجشه‌ممه کێبڕکێی یانه ئه‌وروپیه‌کان له گه‌ڕی چواره‌می قۆناغی کۆمه‌ڵه‌کانی یوروپا لیگ ده‌ستپێده‌کات و چه‌ندین ڕوبه‌ڕوبوونه‌وه‌ی گرنگ ئه‌نجامده‌درێن.…\nئەمڕۆ، یەکشەممە لە شاری دوبەی لە وڵاتی ئیمارات، خەڵاتەکانی گڵۆب سۆکەری تایبەت بە سەرکەوتووانی بواری تۆپی پێیە پێشکەشکران.…


مەرجەکانی وەرگرتنی وتار و نوسراوە » ..::مافــــــــــــــــــنامه::ماف به کوردی خۆشه::..\nمەرجەکانی وەرگرتنی وتار و نوسراوە\nقوتابخانەی زمانی کوردی لە بواری زانستی مافدا زۆر هەژار و لاوازە و دەوڵەمەندکردنی ئەم بوارە سەرەکیترین ئامانجی دامەزراندنی ئەم ماڵپەڕەیە.\nبەم مەبەستە و بە هیوای سەرکەوتن لە گەیشتن بەم ئامانجە، لە هەمو بەڕێزان داوا دەکرێت یارمەتیدەرمان بن و لە ڕێگا دیاریکراوەکاندا پشتیوانی دەستەی کارگێڕی ئەم ماڵپەڕە بکەن و بە نوسینی وتار لە بوارە دیاریکراوەکان و پێشنیارکردنی وشە لە بەشی فەرهەنگ و هتد پاڵپشتی ئەم ماڵپەڕە بن.\nئێمە وەکو دەستەی کارگێڕی ئەم ماڵپەڕە، دەستمان درێژ دەکەین بەرەو ڕووی هەموو ئەو ئازیزانەی کە دەتوانن بە پێی ناوەڕۆکی ماڵپەڕەکە یارمەتیمان بدەن و هەر بیرۆکەیەکیش کە هەیان بێت بە گرنگی وەردەگرین بۆ دەوڵەمەند کردنی ماڵپەڕەکەمان.\nهەروەها ئەو کەسانەی کە پێیان خۆشە دەورێکی چالاکانەتریان ببێت لە بەڕێوەبردنی ماڵپەرەکە، دەتوانن بە پێوەندی گرتن بە دەستەی کارگێرێ ئەم ویستی خۆیانە بە ئێمە ڕابگەیەنن تا لە کات و ساتی گونجاوی خۆیدا لە تواناکانی ئەو بەڕێزانە، کەڵک وەربگرین.\nلە سەر ناردنی وتارەکان پێویستە ئەم خاڵانە لە بەرچاو بگیردرێت:\n1. بەرپرسیارەتی یاسایی ئەم وتار و نوسراوانە لە ئەستۆی دەستەی کارگێڕیدایە و هیچ بەپرسیارەتییەکی بۆ نوسەر نیە.\n2. هەڵەبڕی و هەڵەچنی (ویراست) نوسراوە و وتارەکان لە ئەستۆی دەستەی کارگێڕیدایە و ئەم دەستەیە ئازادە لە گۆڕانکاریانێک کە هیچ زیانێک بە ناوەڕۆک نەگەیێنێت.\n3. "مافنامە" خاوەن فەرهەنگێکی مافی تایبەتە و وشەگەلێک کە بەکاری دێنێت تا ڕادەیێک جیاوازن لە وشە و چەمکانێک کە ئێستا بە کار دەچن و بەم بۆنەوە ئازادە لە گۆڕانکاری لە سەر بڕێک وشە کە لە نوسراوەکەدا بە کار دەچن.\n4. "مافنامە" بۆ هەر وتار یان نوسراوەیێک کە بەڕێزان بۆ ئەم ماڵپەڕە دەینێرن بە گوێرەی توانایی و لە سەر خواستی نوسەرەکە، لە ٥٠ هزار تمەن تا ١٠٠ هزار تمەنی ئێرانی بە نوسەرەکە دەدات تا بەم ڕێگایە یارمەتی دارایی نوسەرانی دڵسۆز بدات.\n5. ئازیزان دەتوانن لە ڕێگای وەرگێڕانی دەقی زانستی لە زمانە جۆراوجۆرەکان، یارمەتی ئەم ماڵپەڕە بدەن و یارمەتیە ماڵیەکە، وەرگێڕەکانیش دەگرێتەوە.\n6. هەر وتارێک کە بۆ ئەم ماڵپەڕە دەنێردرێت، دەبێ مەرجەکانی وتارە زانستیەکانی تێدابێت و فۆرمی وتارێکی زانستی هەبێت کە لە درێژەدا ئەو مەرج و فۆرمەتان بۆ وێنا دەکەین.\n7. لە ڕووی لاپەڕە و ئەندازە و ژمارەی وشەکانەوە، هیچ سنورێکمان دانەناوە و دەگەڕێتەوە بۆ خواست و ویستی نوسەر.\n8. لە باری فۆنت، نوسراوەکە دەبێت بە unikurd نوسرابێت.\n9. هەر وتارێک کە بۆ ئەم ماڵپەڕە دەنێردرێت ئیدی سامانی ئەم ماڵپەڕەیە و بەڕێوەبەرانی ماڵپەڕ بۆیان هەیە لە هەر شوێنێک کە بە پێویست بزانن بە ناو بردن لە نوسەرەکەی لە وتارە کەڵک وەربگرن و نوسەر بۆی نیە بە بێ ئیجازەی ئەم ماڵپەڕە، ئەو نوسراوەیە لە شوێنێکی دیکەدا لە چاپ بدات.\n10. سەبارەت بە ڕێنوسی دروستی کوردی، تکایە نوسەرانی بەڕێز، ئەو ڕێنوێنییانەی کە لەم نوسراوەی بەڕێز دیاکو هاشمی باس کراون، لە بەرچاو بگرن. http://www.yageyziman.com/Renusi_Kurdi.htm\nسەبارەت بە فۆرمەتی وتارێکی زانستی، ئەم وتارە وەکو نمونە دانراوە و تکایە نوسەرانی بەڕێز بە پێی فۆرمی دیاریکراو، دەقی نوسراوەکەیان ڕێکبخەن.


به پێی هه‌واڵێک که له پیوکه‌ی مێدیا بڵاو بۆته‌وه، به‌ناوی كێشه‌ی كتێبی جه‌هاله‌تی ئیسلام، ده‌ڵێ دادگا به نووسراوه‌یه‌کی ڕه‌سمی، داوای کردووه کتێبی جه‌هاله‌تی ئیسلام و دونیای هاوچه‌رخ له کوردستان کۆ بکرێته‌وه. هه‌روه‌ها پیوکه‌ی مێدیا ده‌ڵێ ئه‌وه یه‌که‌م بڕیاڕی دادگایه به‌و جۆره له دوای ڕاپه‌رینی به‌هاری ١٩٩١ و دامه‌زراندنی حکومه‌تی هه‌رێم که درا بێ بۆ قه‌ده‌غه کردنی کتێبکی نووسه‌ران. هه‌روه‌ها شاكر رۆژبه‌یانی به‌ڕێوه‌به‌ری گشتی وه‌زاره‌تی رۆشنبیری به پیوکه‌ی مێدیای ڕاگه‌یاندووه که ئه‌وان له وه‌زاره‌تی ڕۆشنبیری پابه‌ندن به جێبه‌جێکردنی ئه‌و بڕیاره‌ی دادگا.\nهاتوهاواری مه‌لاکانی ئیسلام بۆ سانسۆڕ کردنی نووسینی نووسه‌ران و کۆکردنه‌وه‌ی کتێبی جه‌هاله‌تی ئیسلام ته‌نها لاوازی دینی ئیسلام ده‌رده‌خات. ئه‌وه بۆ خه‌ڵکی ئاشکرا ده‌کات، ئیسلا به‌رگه‌ی ڕه‌خنه ناگرێ و وه‌ک دارێکی قه‌د ڕزیو که به شنه‌ی با ده‌ڕوخێ وایه. ئه‌گه‌ر دینی ئیسلام دینی ڕاستی بوایه و قورئانیش له خواوه هاتبا دینی ئیسلام دوای یه‌ک ملیارد و نیو موسوڵمان ئه‌وه‌نده ترس و له‌رزۆک نه‌ده‌بوو له ئاستی ڕه‌خنه.\nئه‌گه‌ردینی ئیسلام دینی ڕاستی و زانست بایه مه‌لاکان وه‌ڵامی نووسه‌ر هاوڕێ ئارام ڕه‌شیدیان ده‌دایه‌وه. ئه‌گه‌ر دینی ئیسلام دینی خوا بایه مه‌لاکان هه‌ر له خوا ده‌پاڕانه‌وه و له جیاتی خوا په‌نایان نه ده‌برده به‌ر سه‌رۆکی هه‌رێم و دادگا بۆ ئه‌وه‌ی ئه‌وان له جیاتی ئه‌ڵلا به نووسراوه‌ی دادگا کتێبێک له بازاڕه‌کانی کوردستان کۆبکه‌نه و قه‌ده‌غه‌ی بکه‌ن، کتێبێک که جگه له ڕاستی هیچی تری تێدا نییه.\nله کاتێکدا خه‌ڵكی بیانی چاویان بڕیوه‌ته حکومه‌تی هه‌رێمی کوردستان و به وردیه‌وه به دوای کێشه‌ی کورد و هه‌ڵسوکه‌تی ده‌سه‌لاتدارانی کوردستان ده‌که‌ون قه‌ده‌غه‌کردنی کتێبی نووسه‌ران و پێشێلکردنی ئازادی نووسه‌ران کاردانه‌وه‌ی باش و پێشوازای لێناکرێ. چوونکه کۆکردنه‌وه‌ی کتێبی نووسه‌ران پێشێلکردنێکی ئاشکرای مافی مرۆڤه و جێگه‌ی قوبوڵکردن نییه، نووسه‌رانیش بێ ده‌نگ نابن.\nڕێکه‌وتی بڵاوکردنه‌وه 2014-07-03 12:18:13\nبه‌شی ( کۆمه‌لایه‌تی ) ئاماده‌کرد ( ئاماده‌کردنی زریان عبدالله )\nکتێبی, جه‌هاله‌تی, ئیسلام, و, دونیای, هاوچه‌رخ, له, نووسینی, هاوڕێ, ئارام, ڕه‌شید, دوای, هه‌ڕه‌شه, کردنی, جه‌هاله‌تخوازانی, ئیسلام, و, مه‌لا, کۆنهئاماده‌کردنی, زریان, عبداللهکتێبی, جه‌هاله‌تی, ئیسلام, دنیای, هاوچه‌ر, و, له, کوردستان, کۆ, ده‌کرێته‌وه Tags


به هه‌زاران كه‌س له كشـمیری هیندسـتان خۆپـیشـاندانی ناڕه‌زایی سازده‌كه‌ن\nڕۆژی شه‌ممه بۆ گێڕانی پـرسه‌ی ڕابه‌ری جوداخوازی كوژراو به ده‌یان هه‌زار له موسـڵمانان ڕژانه نێو شه‌قامه‌كانی هه‌رێمی كشـمیری ژێر ده‌سه‌ڵاتی هیندسـتان.\nخۆپـیشـانده‌ران له شـاری سه‌ره‌كی سریناگار چوون بۆ شـاری پامپور واته ئه‌و شـاره‌ی شێخ عه‌بدولعه‌زیزی ڕابه‌ری جوداخوازی كوژراوی تیادا له‌دایكبووبوو. ناوبراو له‌گه‌ڵ 21 كه‌سی دیكه‌دا له میانه‌ی خوپـیشـاندانی توندوتیژی ئه‌م هه‌فته‌یه‌دا به ده‌سـتی هێزه‌كانی پـۆلیسی هیندی كوژران. شـێخ عه‌بدولعه‌زیز ڕابه‌ری هاوبه‌ندیـیه‌كی گروپه‌كانی جوداخوازانی ئیسلامیـیه.\nله میانه‌ی ڕێپـێوانی ڕۆژی شه‌ممه‌یاندا كه تیایدا هێزه‌كانی پـۆلیس خۆیان دوره‌په‌رێز ڕاگراتبوو خۆپـیشـانده‌ران ئاڵای ڕه‌ش و هه‌روه‌ها ئاڵای ڕه‌نگی كه‌سـكی ئیسلامیـیان به‌رز كردبۆوه و به‌شـداربووان هاواریان ده‌كرد و دروشـمی سه‌ربه‌خۆیی كه كشـمیریان له هیندسـتان ده‌چڕی. ئه‌وه‌ی شــایانی باسه به‌هۆی شه‌ڕ و پـێـكدادانی هه‌ڵچوونی نێوان هێزه‌كانی پـۆلیسی هیندسـتان و خۆپـیشـانده‌ران سه‌ر به جوداخوازانی ئیسـلامی به لای كه‌م 500 كه‌س برینداربوون.\nنائارامی و توندوتیژی به‌هۆی ئه‌وه ده‌سـتیپـێـكرد كاتێـك حكومه‌تی هه‌رێمه‌كه له مانگی شه‌شی ئه‌مسـاڵدا بڕیاری دا زه‌وی به مه‌زارێـكی هیندۆسه‌كان بـبه‌خشێت. ده‌رئه‌نجام موسڵمانانی هه‌رێمی كشـمیری وروژاند و خۆپـیشـاندانی ناڕه‌زایی جه‌ماوه‌ریـیان ئه‌نجام دا و زۆریان له حكومه‌ت كرد بڕیاره‌كه هه‌ڵـبوه‌شـێنێته‌وه، ئه‌و كاره‌ی هیندۆسه‌كانی توڕه كرد و ناڕه‌زایی نوێی له‌م هه‌فته‌یه‌دا لێـكه‌وته‌وه.


دەرکەوتنەوەی عەبدوڵڵا ئۆجەلان\nدەرکەوتنەوەی عەبدوڵڵا ئۆجەلان\nئەوەی چاودێری میدیای تورکی بکات، تێدەگات ڕێژەی دژایەتی تورکێک بۆ کورد چۆنە و چەندە و لەسەر چ بنەمایەک ئەو دژایەتییە هەیە. لە ڕاستیدا ئەگەر پێش زیاتر لە سێ دەیەش پارتی کرێکارانی کوردستان خۆی ڕانەگەیاندایە، ئێستا هەر تورکەکان دژی کورد بوون. خۆ کاتێک شێخ عوبەیدوڵڵای نەهری شۆڕشی کرد عەبدوڵڵا ئۆجەلان و پەکەکە نەبوون، ئەی بۆ تورکیا دژی شۆڕش و جوڵانەوەکەی وەستایەوە؟ خۆ کاتێک کەمال ئەتاتورک قورئانێک دەباتە ڕەجای ژنەکوردێکی باکوری کوردستان زەواجی لەگەڵ بکات و لەوەڵامدا شێرەژنە کوردەکە دەڵێت زەواجت لەگەڵ ناکەم و هەرگیز ئێوەی تورک جێی بڕوای ئێمەی کورد نین، ئەوکات عەبدوڵڵا ئۆجەڵان و پەکەکە بونیان نەبوو؟\nدژایەتی تورک بۆ کورد پەیوەندی بەبوونی ئۆجەلان و پەکەکەوەنییە، بەڵکو پەیوەندی بەبڕوایەکی ناسیۆنالیستی تورکییەوە هەیە کە هەموو تورکێک لەباوەگەورەیان (کەمال ئەتا تورک)ەوە بۆیانجێماوەو جگە لەیەک نەتەوە و ئاین و ئاڵا هیچیتریان پێقبوڵ نییە. تەنانەت پەکەکەیش نەبێت، ئەم دژایەتییە هەردەمێنێت. ئەوە شتێکی هەڵەیە هەندێک بەناو حیزب و میدیاو ڕۆژنامەنووس پێیانوایە پەکەکە هۆکاری تێکدانی پرۆسەی ئاشتییە. نەخێر تورک هەرگیز بڕوای بەپرۆسەی ئاشتی نەبووە لەگەڵ کورد پێش ئۆجەلان و پەکەکەو پاش ئەوانیش.\nدوای هەشت ساڵ لە دەرکەوتنەوەی عەبدوڵڵا ئۆجەلان لە زیندانی ئیمراڵی و بڵاوکردنەوەی بەیاننامەیەک لەڕێگەی پارێزەرەکانییەوە، جارێکیتر میدیای تورکی و شەقامی تورکی بە دەسەڵات و ئۆپۆزیسیۆنەوە، کەوتنە هێرش بۆسەر ئۆجەلان و لەگەڵ ناوهێنانی ئۆجەلان ناوی پەکەکەی ئیرهابیش ! بەعەقڵ و دیدی ئەوان دەهێنن.\nلەڕاستیدا دەرکەوتنەوەی ئۆجەلان هیچ پەیامێکی دەرەکی نییە بۆ جیهان، هیچیشی پێنییە بۆ پرۆسەی ئاشتی و گەلی تورک و ناوخۆی تورکیا، وە هیچیشی پێنییە بۆ کورد بەگشتی و کوردانی خۆرئاوای کوردستان، وە ئەم دیدارە بە بڕیاری تەواوی دەسەڵاتدارانی دەوڵەت و بەتایبەتتر تەواوی ئاکپارتیش نییە، بەم دیدارە تەنها بڕیاری ڕەجەب تەیب ئەردۆغانە لەپێناو یەک ئامانج ئەویش؛ بەدەستهێنانی دەنگی ئەو کوردانەی ئەستەنبوڵە کە لەهەڵبژاردنی شارەوانییەکاندا دەنگیان بە جەهەپە داوە.\nدەرکەوتنەوەی عەبدوڵڵا ئۆجەلان هەرگیزیش ناتوانێت چاو و عەقڵی نوخبەی ڕۆشنبیر و میدیای تورکی لەسەر فەزاحەتێک لابدات کە قبوڵنەکردنی ئەنجامی هەڵبژاردنی شارەوانی ئەستەنبوڵە لەلایەن ئەردۆغانەوە. هەردوو پرسی (دیداری ئۆجەلان) و (دووبارەکردنەوەی هەڵبژاردن لە ئەستەنبوڵ) دوو بابەتی یەک بەرواری سەر ساحەی ڕووداوەکانی تورکیا بوو، یەکەمیان (دیداری ئۆجەلان) لەپێناو دووەمیان (دووبارەکردنەوەی هەڵبژاردن لە ئەستەنبوڵ) بوو؛ دیداری ئۆجەلان واتە؛ پێش ئەوەی کۆمیسیۆن بڕیار لەدووبارەی هەڵبژاردن بدات ڕەجەب تەیب ئەردۆغان هەنگاوێکی گەورەی هاویشت لەڕێگای دادگاوە بۆ ئەوەی دڵی کوردەکانی ئەستەنبوڵ بەدەستبهێنێت لەکاتی دووبارە دەنگدان لە بەرواری ۲۳ی حوزەیرانی داهاتوودا بۆ شارەوانی ئەستەنبوڵ.\nهەولێر لە بەردەم تاقیکردنەوەیەکی گەورەدایە


له دوو هێرشی خۆكوژیدا له پاكسـتان 20 كه‌س ده‌كوژرێن\nكاربه‌ده‌سـتانی پاكسـتان ده‌ڵێن ڕۆژی شه‌ممه به لایه‌نی كه‌م 20 كه‌س كوژراون له دوو ته‌قینه‌وه‌ی خۆكوژیدا كه ئامانجیان له‌شـكری پاكسـتان بووه له ناوچه‌ی ڕاواڵپـندی له ده‌ره‌وه‌ی ئیسلام ئابادی پایته‌خت.\nبۆمبی یه‌كه‌م به پاسـێـكدا ته‌قیـوه‌ته‌وه له‌سه‌ر شـاڕێی نێوان ڕاواڵپـندی و ئیسلام ئاباد. پـۆلیس ده‌ڵێت خۆكوژه‌كه ئۆتۆمبیلێـكی پـڕ ته‌قه‌مه‌نی به پاسه‌كه‌دا داوه كه كارمه‌ندانی ده‌زگای هه‌واڵـگری پاكسـتانی ده‌گواسـته‌وه.\nده‌مڕاستی له‌شـكر وه‌حید ئه‌رشه‌د ده‌ڵێت هێرشی دووهه‌م پاش ئه‌وه ڕوویداوه كه خۆكوژیـك به خۆی و ئۆتۆمبیله بۆمبڕێژكراوه‌كه‌ی له خاڵێـكی پـشـكنینی ده‌ره‌وه‌ی فه‌رمانده‌ی له‌شـكر له ڕاواڵپـندی وه‌سـتاوه و خۆی ته‌قاندۆته‌وه. وه‌حید ئه‌رشه‌د ده‌شڵێت له‌و ته‌قینه‌وه‌یه‌دا خوكوژه‌كه كوژراوه و 2 كه‌سی تر برینداربوون.\nكاربه‌ده‌سـتان پـێـیان وایه ئه‌م هێرشـانه په‌یوه‌ندی به‌و ئۆپه‌راسـیۆنه له‌شـكریـیانه‌وه هه‌یه كه له دژی چه‌كدارانی سه‌ر به تاڵیبان له ناوچه‌ی باكوری ڕۆژئاوای وڵاتدا ئه‌نجامده‌درێت.


هونەری کوردی لە نێوان کوالیتی و پەیامە ڕۆحییەکەیدا – CHRA.TV\nسەرەتا / وتار و بیروڕا / ئێسپرێسۆ / هونەری کوردی لە نێوان کوالیتی و پەیامە ڕۆحییەکەیدا\nهونەری کوردی لە نێوان کوالیتی و پەیامە ڕۆحییەکەیدا\nCHRA.TV 27/07/2018\tئێسپرێسۆ\nئێسپرێسۆ-قاوەچی: بەدڵنیاییەوە ئەوانەی لە موزیک دەزانن دەتوان باشتر و ووردتر دەنگەکان ببیستن، تۆنەکان لێک جیابکەنەوە، هەڵە و نەشازەکان بگرن و هونەر و جوانکاریی و دێکۆراتەکانی ناو ئەداکردنی ئاوازێک بە چێژەوە ببیستن.\nهەرچەندە ئێستا هونەری گۆرانی بەتەنها لە دەنگخۆشی پێک نەهاتووە، لەجێگای ئەمە کوالیتی بووە بە خاوەن دەسەڵاتێکی ڕەها، کە زۆرجار سەرپشکە لە بەناوباگکردن یان زیانگەیاندن بە کەسێک کە دەیەوێت بەرهەمێک پێشکەش بکات. لە ئێستادا زۆرینەی هەنگاوە هونەرییەکان کوالیتی بەرهەمەکان ڕێژەی فرۆشتن و بەڕووداکرانەوەی بەرامبەر دیاری دەکەن دەنگخۆشی و دانانی ئاوازێکی خۆش. بەڵام هەمیشە هونەر دەست بەو بەشەی خۆیەوە دەگرێت کە ئیلهامێکی سروشتی و خوداییە و هەمووکەس ناتوانن ببنە هونەرمەند. هەندێک جار دەبینین لە غیابی ئەو پاڵنەرانەی کە هونەرێک بە خەڵک دەناسێنن دەنگ و هونەرە سروشتییەکان هەموو سنور و بەربەستەکان دەبڕن و گوێیەکان بەناچاری ئەو ڕاستییە قەبوڵ دەکەن.\nلێرەدا ڕاستییەک هەیە دەبێت وەک گوێگرێکی موزیک هەمیشە هەستی پێبکەین، ئەویش ئەو دابەشبوونەی هونەرە بەسەر دوو چەمکی لەیەک جیاوزدا، کە دەکرێت لێرەدا بە ( هونەر وەک پەیامێکی ڕۆحی.. هونەر وەک کاڵایەکی پێشاندان و نواندن) پێناسە بکەین. دیارە ئێمە یاسایەک نانوسینەوە بۆ پیرۆزکردنی یەکێک لەو چەمکانە، بەڵکو تیڕوانینێک دەخەینە روو بۆ ئەوەی خوێنەری ئازیز بە ویستی خۆی ڕاڤەی بکات و ئەگەر ویستی، بەشداربێت لە تەواوکردنی پەیامەکەماندا.\nهونەر وەک پەیامێکی ڕۆحی: ئەمە ئەو چەمکەیە کە لەگەل دروستبوونی هەست و ئەحساسەکان لە مرۆڤدا هاتۆتە ئاراوە و هەمیشە توانیویەتی هۆگرانی خۆی دروست بکات و ببێتە ئاسمانێک بۆ لەژێردا ژیانی چەندان هەستەوەر. بە بۆچونی ئێمە سەرەتاییترین هەنگاو کە دەکرێت پێی بوترێت هونەر ( لاساییکردنەوە) ی باڵدار و دەنگەسروشتییەکان و جوڵە ناباوەکان بووە و لەگەڵ کامڵبوونی ژیاندا گەشتۆتە ئاوازەکان و جۆرەکانی سەما و هونەری نواندن و کۆمیدیاکان. لە ناو گەلی کورددا لە نزیکترین زەمەندا دەتوانین بگەڕیینەوە بۆ ( سەید عەلی ئەسغەر و حەسەن زیرەک) کە هەتا ئێستاش هەم دەروازەن بۆ هونەرمەندبوونی چەندان مرۆڤ، وەهەم خۆسەپێنن وەک باشترین و خۆشترین و جوانترین هونەرەکان. ئێمە ئەو بەهانەیە بە هەند وەرناگرین کە دەڵیت لە نەبوونی هونەرمەندی تردا ئەوانە توانیویانە بگەنە لوتکە، چونکە دەکرێت ئێستا فڕێبدرێن و شیوازە تازەکان و کوالیتی هەموو ئەو هونەرە لە ئەرشیفەکان و مۆزەخانەکاندا کەڵەک بکات. بەڵام وەک دەبینین چەندان کەس لە لاساییکردنەوەی ئەوانە دێنە ناو ئەم جیهانەی ئێستای هونەرەوەوە. یان هونەرەکەی خۆیان بە ئاوازە ڕۆحییەکانی ئەوان دەرازێننەوە.\nهونەر وەک کاڵایەکی پیشاندان ( استعراضی) و نواندن: ئێستا لەو زەمەنەداین کە ئەم چەمکە تێیدا گەشتتە لوتکە. دەبینین ئەو کلیپ و فیلم و موزیک و هونەرەی کە دەبێت بە بابەتێکی جیهانی بە چ بەهایەک دێتە بوون. وەک لەسەرەوە ئاماژەمان پێدا کوالیتی چۆن بووە بە خۆرەیەکی سەرکێش و بەشێکی زۆر لە مرۆڤەکانی سەرزەوی بە خۆیەوە گیرۆدەکردووە. ئێمە ئەم چەمکە ڕەت ناکەینەوە. لایەنە پۆزەتیڤەکانیشی کە زۆر کەمترن لە نێگەتیڤەکان دەخوێنینەوە دەتوانین بڵێین جیهانگیرییەکی جوانی دروسیکردووە و زۆرجار لەدوای کارەساتە مرۆییەکان دەتوانن بەکاربهێنرێن بۆ ڕاکێشانی هەستی مرۆڤەکان بۆ یارمەتی و هاوکاری خەڵکانی کارەساتبار. هەرچەندە ئەگەر نیەتێکی مرۆڤدۆستانە هەبێت دەکرێت لە داهاتی هەموو بەرهەمە هونەرییە جیهانییەکان نیوەی هەژاری لەسەر زەوی بنەبڕ بکرێت، بۆ ئەم بۆچونەش چەندان ڕێگا هەیە بیگرینەبەر بۆ لێکۆڵینەوەیەکی شیکاری و کۆکردنەوە و دابەشکردنی داهاتەکانی ئەو هونەرە جیهانیانەی مرۆڤەکان دەبەستێت بەیەکەوە.\nئەم کورتە دابەشکارییە هەڕەمەکییەی کە تەنها پشتی بە بیرکردنەوەکانی خۆمان بەستووە، لێرەدا ڕادەگرین. هەر لە دیدی خۆمانەوە دەڕوانینە هونەری کوردی لەم چوارچیوەیەدا و دەپرسین ئایا هونەری کوردی لەکوێی ئەم دوو بەشەدایە؟ دەکرێت لە هەردوو چەمکەکەدا هەبوویەک بێت؟ یان بەسەرلێشیواوی لە نێوان هەموو چەمکەکاندا ئەوانەش کە ئێمە هەستمان پێنەکردووە دەسوڕیتەوە و ناتوانێت خۆی بە هیچیاندا هەڵبواسێت؟ ئەگەر وانییە، ئەی بۆچی هەمیشە لە دوای هونەرەکانی دنیاوە یان ناوچەکەوە یان نزیکترین دراوسێکانەوەیە؟\nخۆشحاڵ دەبین لەم بابەتە فکرییەدا ڕاوبۆچونەکان ببیستین، داوا لە ئێوەی بەڕێز دەکەین بە کۆمێنت و بابەتەکانتان لە وەڵامدانەوە و ڕەخنەگرتنتان لە بابەتەکەمان بەشداریمان بکەن. ئێمە دەمانەوێت دەروازەیەک بکەینەوە بۆ هاتنە دەرەوەی هونەری موزیکی کوردی لە قەیرانەکانی بە هیوای خەمخۆری ئێوەین. بە دڵنییایەوە ئێمە بۆچونەکانی ئێوە بە هەند وەردەگرین و لە دواییدا ئێمەش ڕاو بۆچون و وەڵامی خۆمان بۆ پرسیارەکان دەخەینە ڕوو.


دواجار.. منیش ئاڵووده بووم!\nكێشه‌ى نێوان مه‌لا فاتیح شارستێنى و مه‌لا هه‌ڵۆ چاره‌سه‌ر كرا\nبه‌ڤیدیۆ.. دیلان ڕۆژئاڤا كلیپێكی نوێی بڵاو كرده‌وه\nهۆتێله داخراوه‌كانى هه‌ولێر كراونه‌ته‌وه\nسلێمانی.. دابەشكردنی كتێب بەسەر پەروەردەكاندا دەستی پێكرد\nله نسكۆوه.. بۆ مه‌نفا - 19\nپێچه‌وانه‌ى گه‌وره‌تره‌كان، من زووتر متووی دۆخه تازه‌كه بووم و رۆژ دواى رۆژ دۆست و هاوڕێم زیاتر ده‌بوون و له كاته‌كانى پشوودا ده‌وره‌یان ده‌دام و پرسیارى سه‌یر و عه‌نتیكه‌یان له‌باره‌ى عێراق لێ ده‌كردم. ئه‌وه‌نده‌ى ئه‌وان له‌باره‌ى عێراقه‌وه ده‌یانزانى ته‌نیا ئه‌وه‌بوو كه (نه‌جه‌ف و كه‌ربه‌لا)ی لێیه. ته‌نانه‌ت ناوى پایته‌خته‌كه‌یان نه‌ده‌زانى. یه‌كێك ده‌یگوت قوتابخانه‌كانى ئه‌وێش وه‌كوو هی ئێره‌ن؟ له‌وێش پۆل و كتێب و مامۆستا هه‌یه؟ ئه‌ى باشه له‌وێ دوكان و بازاڕى لێیه؟ ئه‌دی سه‌یاره؟ تۆ له‌وێش هه‌ر ئه‌و ناوه‌ت هه‌بوو كه لێره هه‌ته؟ چه‌ندجار چوویته نه‌جه‌ف و كه‌ربه‌لا؟ منیش ده‌مگوت قه‌ت نه‌چوومه! كه وام ده‌گوت وه‌ك ئه‌وه وابوو كفرم كردبێ. چۆن له عێراق بوویته و نه‌چوویته‌ته نه‌جه‌ف و كه‌ربه‌لا؟ ئێ، ده‌مگوت، ئه‌و دوو شاره له ئێمه‌وه دوورن. ئه‌وێ شارى عه‌ره‌بانه، ئێمه له شاره كوردییه‌كان ده‌ژین. به ده‌یان چاوى ئه‌بڵه‌ق تێم ڕاده‌مان و تاوێكى خۆش بێ ده‌نگ ده‌بوون. ده‌رفه‌تیان ده‌دایه مێشكیان تا ده‌ستاڕ بسووڕێت و ئه‌و قسه‌یه بهاڕێ و هه‌رسی بكه‌ن. دوایی، وه‌ك ئه‌وه‌ى پرسیارى هه‌موویان له‌نێو یه‌ك ده‌مدا بێته ده‌رێ، ده‌یانگوت: "واتا چۆن؟ شارى عه‌ره‌بان چییه و شارى كوردان چییه؟“ له‌خۆمه‌وه ترسێك ده‌كه‌وته نێو دڵمه‌وه. بڵێی قسه‌یه‌كى خراپم نه‌كردبێ؟ ساڤاك هێنده ئێمه‌ى ترساندبوو، باوكم و ئه‌وان به‌رده‌وام ئامۆژگارییان ده‌كردین: "زۆر له‌سه‌ر قسان نه‌ڕۆن، به‌تایبه‌تى ئه‌و داوه‌ى قسه‌كان راده‌كێشێته سه‌ر سیاسه‌ت ده‌بێ زوو بیپچڕێنن“. منیش هه‌ر له‌خۆمه‌وه هه‌ستم ده‌كرد ئه‌و نه‌چوونه كه‌ربه‌لایه‌مان و ئه‌و شاره عه‌ره‌ب و شاره كوردانه، هه‌مان ئه‌و سه‌ره‌داوانه‌ن قسه‌كان راده‌كێشنه سه‌ر سیاسه‌ت و ده‌بێ بیانپچڕێنم و ئاراسته‌ى پرسیاره‌كانى ئه‌وانم به‌ره‌و شتى تر ده‌گۆڕى.\nجاربه‌جارێ له هه‌ڵه به‌كارهێنانى هه‌ندێ ده‌سته‌واژه‌دا كێشه‌م بۆ دروست ده‌بوو. رۆژێكیان له پۆل، هه‌ر به بۆنه‌ى منه‌وه، باسی عێراق و زمانى عه‌ره‌بی ده‌كرا و قوتابییه‌ك له مامۆستاى وانه‌ى عه‌ره‌بی پرسی له‌وێ به ماشێن ده‌ڵێن چی؟ مامۆستاش، به‌حسێبان عه‌ره‌بیزانه گوتى به ماشین ده‌ڵێن ته‌ییاڕه. منیش قیت و قنج هه‌ستامه‌وه و سینگم ده‌رپه‌ڕاند، گوایه هه‌ڵه‌ى مامۆستا راست ده‌كه‌مه‌وه گوتم ”ئیجازه ئاغا، شوما غه‌له‌ت كه‌ردی". ویستم پێی بڵێم تۆ هه‌ڵه‌ت كرد، به‌ڵام دیاربوو هه‌ڵه‌ى گه‌وره من كردبووم، چونكه له‌ناكاو، ده‌تگوت هه‌مووان، مامۆستا و قوتابییه‌كان له شوێنى خۆیان بوونه به به‌رد، ته‌نیا من جووڵه‌م تێدا مابوو. كاتێ سه‌یرى وه‌زعه‌كه‌م كرد زانیم قه‌وماندوومه، به‌ڵام نه‌مده‌زانى جۆرى قه‌وماندنه‌كه چۆنه. مامۆستا ره‌نگێكى هێنا و ره‌نگێكى برد و قوتابییه‌كان، وه‌ك ئه‌وه‌ى چاوه‌ڕێی روودانى ئه‌ردهه‌ژێنێكى گه‌وره بكه‌ن، ده‌میان به‌ش و چاو ئه‌بڵه‌ق و هه‌ناسه‌بڕاو، كاتژمێری ناو مێشكیان چركه‌ى ده‌ژمارد بۆ لێدانى سەعاتى سفر.\nدواجار مامۆستا كه‌وته جووڵه و به‌ره‌و لاى من هات. گرتى به پشتى ملمدا و رایكێشام و ده‌رگاى پۆلی كرده‌وه و هه‌تا ژووری به‌ڕێوه‌به‌ر به په‌لكێشان بردمى و به‌ڕێوه‌به‌رى تێ گه‌یاند چیم گوتووه. به‌ڕێوه‌به‌ریش، كه ئیدی له كه‌تنه‌كانى من بێزار بووبوو، گوێچكه‌ى به‌توندى راكێشام و له تووڕه‌ییدا تاوێك هه‌ر قسه‌ى بۆ نه‌كرا و پاشان لێی پرسیم: "تۆ.. تۆ ده‌زانى واتاى ئه‌و قسه‌یه‌ى به مامۆستات گوتووه چییه؟“ منیش گوتم: " به‌ڵێ! ئه‌و غه‌ڵه‌تى كرد. به ماشین ده‌ڵێن سه‌یاره نه‌ك ته‌یاره“.\nئه‌مجاره گوێچكه‌كه‌ى دیكه‌شمى گرت و هێنده‌ى راكێشا خه‌ریك بوو په‌ڕه‌ى هه‌ردوو گوێچكه‌م له‌بنه‌وه‌ڕا ده‌ربێنێ. باش بوو ئاغاى ئیزه‌د په‌نا، مامۆستا باشه‌كه به‌هانامەوە هات و به مودیری گوت: ”ئاغا سه‌ید، بۆ كوڕه‌كه ئه‌زیه‌ت ده‌ده‌ن، به‌ڵكوو نازانێ واتاى قسه‌كه چییه؟“.\nئه‌وه‌بوو هه‌ندێ ده‌ستى شل كرد و خوێن گه‌ڕایه‌وه ناو په‌ڕه‌ى گوێچكه‌كانم. مامۆستا ئیزه‌د په‌نا، ده‌ستى گرتم و بردمیه ئه‌ولاتر و تێی گه‌یانم ئه‌گه‌ر له‌مه‌ودوا ویستم به كه‌سێك بڵێم هه‌ڵه‌ت كردووه، ده‌بێ بڵێم ”ئیشتیباه كه‌ردی“، چونكه "غه‌ڵه‌ت كه‌ردی" واته، واته گووت خوارد!\nخه‌ریك بوو له حه‌ژمه‌تى ئه‌و هه‌ڵه گه‌وره‌یه ئه‌ژنۆكانم بنووشتێنه‌وه و بكه‌ومه سه‌ر زه‌وى.\nله‌وە به‌دوا زۆرم هه‌وڵم دا له دڵى مامۆستاى عه‌ره‌بی ده‌ربهێنم، به‌ڵام تا كۆتایی ساڵ هه‌ر به لالووتى له‌گه‌ڵمدا مایه‌وه. ناهه‌قیشی نه‌بوو، منیش ناهه‌قم نه‌بوو.\nله‌ولاتریش هێشتا ترسی ماده‌ى هۆشبه‌ر له‌ناو ماڵه كورده‌كاندا باس و خواسێكى نه‌بڕاوه بوو، كێچ كه‌وتبووه كه‌وڵى هه‌مووانه‌وه، ته‌نانه‌ت ئه‌وانه‌ى كوڕى مێردمنداڵ و كه‌سی وایان نه‌بوو له ئاڵووده‌بوونیان بترسێن. خودى تریاك و حه‌شیشه بووبووه مۆته‌كه‌یه‌ك خه‌وى له هه‌مووان زڕاندبوو. رۆژ نه‌بوو به ترس و له په‌ناوه ده‌یان بیرۆكه پێكه‌وه ئاڵوگۆڕ نه‌كه‌ن بۆ ده‌رچوون له‌نێو ئه‌م زه‌لكاوه ترسناكه و گواستنه‌وه‌مان بۆ شارێكى دیكه‌ى دوور لێره. وایان له مێشكی خۆیاندا وێنا كردبوو، بۆن و دووكه‌ڵى ئه‌و زه‌هرى ماره، بێ ویستى خۆیان له كون و درزه‌كانى ده‌رگاوه دێنه ژوورێ و په‌لاماریان ده‌دا، چونكه به‌رگوێمان كه‌وتبوو، ته‌نیا یه‌ك جار ئه‌و دووكه‌ڵه بچێته ناو سییه‌كانته‌وه كۆتاییت پێ دێت. به‌شێوه‌یه‌ك ئاڵووده ده‌بی قوتاربوونت مه‌حاڵه. وه‌كوو ته‌ونى جاڵجاڵۆكه وایه هه‌ر ئه‌وه‌نده‌ى كه‌وتیته ناوى لێده‌رچوونت نییه، مه‌گه‌ر به مردن. هه‌موو ئاڵووده‌بووه‌كان دواى ماوه‌یه‌ك خه‌ڵكێكى سیس و لاواز و بێ هێزیان لێ ده‌مایه‌وه و تواناى كۆنترۆڵكردنى هیچ جووڵه و هیچ هه‌ڵسوكه‌وتێكى خۆیان نه‌ده‌بوو. چه‌ند پارچه ئێسقانێكى پووك و باریكیان له‌نێو پێستێكى ته‌نك و شین و مۆردا لێ ده‌مایه‌وه.\nله‌و شاره‌دا كه ده‌تگوت، وه‌كوو مرۆڤێكى سیلدار نه‌خۆشه و دوا هه‌ناسه‌كانى ده‌دا، دوو شتى باشی لێ بوو، من سوودى زۆرم لێ وه‌رگرت. دوو سینه‌ماى باش، پاكوخاوێن و رێكوپێكى لێ بوو. فیلمى وا هه‌بوو ده رۆژ یان زیاتر له‌سه‌ر ئێكران ده‌مایه‌وه. من هه‌ر ده رۆژه‌كه ده‌چوومه‌وه بۆ بینینى. جارى وا هه‌بوو له‌و سینه‌مایه ده‌رده‌چووم، ده‌چوومه ئه‌وى دیكه. ئه‌مه هه‌م له خێراتر فێربوونى زمان سوودى زۆرم لێ وه‌رگرت و هه‌م بۆ زووتر تێكه‌ڵبوونى كو‌لتووریی.\nئه‌وی دیكه‌یشیان ئه‌و كتێبخانه گشتییه زۆر باشه بوو، كه بووبووه ماڵى دووه‌مم. باوكم، ئه‌وه‌ى وه‌كوو رێگه‌چاره‌یه‌كى زۆرباش قۆسته‌وه و به‌رده‌وام پاره‌ى رۆژانه‌ى زیاترى پێ ده‌دام، هه‌م بۆ چوونه سینه‌ماكه و هه‌م بۆ كڕینى كتێب. ئه‌وه‌بوو له‌برى ئه‌وه‌ى ئاڵووده‌ى مادده‌ى هۆشبه‌ر بم، ئاڵووده‌ى كتێب خوێندنه‌وه بووم و هه‌ر ئه‌وه‌ش واى كرد بكه‌ومه سه‌ر رێچكه‌ى نووسین.


چاوت وەك گڵۆپی ئۆتۆمبێل بەکاربێن\nچاوت وەك گڵۆپی ئۆتۆمبێل بەکاربێنە\nکاتێك کە بیر لە ئۆتۆمبیل دەکەمەوە زۆر لەیەکچوون دەبینمەوە لەگەڵ مرۆڤدا. بۆ نمونە مرۆڤ بێ رۆح و دڵ و جەستە نابێ و ئۆتۆمبیلیش پێویستی بە مرۆڤێکە بۆ کۆنتڕۆڵکردنی و بەبێ ماتۆڕ و جەستەکەی ناڕوات. مرۆڤ خوێن و چەوری و دەماری هەیە و ئۆتۆمبیلیش ڕۆن و بانزین و وایەر و بۆری و تاد.\nئەوەی سەرنج ڕاکێشە لێرەدا ئەوەیە کە دەتوانین ئێمە سودێکی تریش لە ئۆتۆمبیل وەربگرین، کە ئەویش گڵۆپ (چرا) کانی پێشەوەیەتی کە بە شەو یان بە تاریکی هەڵیدەکەین. ئۆتۆمبیل چرا بەهێزەکانی هەڵدەکات و سەرنجی بۆ یەك ناوچەی تایبەت و سنوردار دەستنیشان دەکات. لەو کاتەدا شۆفێری ئۆتۆمبیلەکە گرنگی بەو ناوچانە دەدات کە ڕووناکبوونەتەوە، بەڵام کە بەو ناوچانەدا تێپەڕی کرد چراکانیش ئاڕاستەیان بۆ ئەو شوێنە دەگۆڕن کە شۆفێرەکە مەبەستیەتی و ئەو ناوچانەش جێی هێشتون تاریك دەبن.\nتۆ دانیشتویت لە شوێنێکدا چاوت لەسەر کەسێکە کە دەڕوات، لەو کاتەدا چاوت وەك ئەو چرای ئۆتۆمبیلە تەواوی ڕۆشنای و سەرنجی لەسەر کەسەکەیە. پاش کەمێك شوێنێکت دەخورێ تۆ ڕۆشنای چراکەت دەگوازیتەوە بۆ دەستی ڕاستت کە دەخورێ و ڕووناکی دەکەیتەوە. ئەوەندەی پێناچێ بیر لە ئاو خواردنەوە دەکەیتەوە و چراکانت ڕوودەکەیتە ئەو شوێنەی کە ئاوەکەی لێیە. لێرەدا تۆ ئەوەت بۆ دەردەکەوێ چاوی تۆ لەسەر هەر شتێك بێ ئیتر ئەو شوێنەیە بۆ تۆ ڕووناکی تیایە. ئەو شوێنەی تۆ سەرنجەکانتی بۆ دەگوازیتەوە ئیتر شوێنەکەی پێشوتر بۆ تۆ تەنها تاریکیەو لە وجود دەچێتەدەرەوە. کاتێك کە ئێمە فێری ئەوە بووین ئەو سەرنجە بەکاربهێنین بە مەبەستی داپۆشینی یان دوورخستنەوەی بیرکردنەوەیەکمان یان جموجوڵێك بەهۆی گواستنەوەی سەرنجی چاومان، ئەو کاتە دەتوانین ئەو تواناو سەرچاوە سروشتیەمان بەکاربهێنین بۆ کارێکیش کە بەئاگایانەش بیکەین.\nئێمە زۆر جار کە ناڕەتیەکی جەستەی دووچارمان دەبێتەوە، سەرنجی چاومان و بیرکردنەوەکانمان پێکەوە دەخەینە سەر شوێنی ئازارەکە. ئەگەر بێتو بەردەوام بووین و ماینەوە لەو شوێنەداو بۆ مێشکمان سەرنجڕاکێش بوو ئەوا ئازارەکە درێژتر دەکەینەوە. خۆ ئەگەر توانیمان بەئاگاییمان بەکاربهێنین و بەهۆی بیرکردنەوەیەکەوە ئەو چرایەی کە ئەو شوێنەی پێڕۆشنکراوەتەوە بیخەینەسەر شوێنێکی سەرنجڕاکێشتر، ئەوکاتە تۆ ئاسانتر دەتوانیت لەو ئازارەت دووربکەویتەوەو تاریکی بکەیت.\nبۆ ئەوەی سودی زیاتر لە چرا بەهێزەکانت وەربگریت لەم بارەیەوە، تۆ بۆ تاریکبوون و دوورخستنەوەی بیرکردنەوەی خراپ (نەرێنی) دەتوانی سەرنجی بەهێزی چاوەکانت بەکاربهێنی و بەئاگابیت لەوەی کە بیر لەو شتەیش بکەیتەوە کە چراکانت ڕووناکیان کردوەتەوە، لەبەر ئەوەی ئەوەی تۆ چاوت لەسەریەتی ئەوەیە کە تۆی تیا دەژیت، ئەوەی نایبنی تەنها تاریکیە و ڕابورد.


ئینتەرنێت – بڵاگی چاوگ\nبڕوا سەلاملەم شوێنانە ڕاژە کراوە:\nپۆستکراوە لە شوبات 20, 2021 شوبات 20, 2021 نووسەر ڕەمەزان عەبدوڵڵاهاوپۆلەکان پۆدکاستتاگ ئەپڵ، ئینتەرنێت، پرۆگرامكردن، زمان، فوشیا، لینکوس، ناسا، نێتفلێکس، ویندۆز1 لێدوان لە ئەڵقەی 6 – (وه‌رزی سێیەم) – پڕۆژە نوێەکەی ناسا و چوونە سەر مەریخ\nپۆستکراوە لە كانونی دووه‌م 26, 2021 نووسەر ڕەمەزان عەبدوڵڵاهاوپۆلەکان پۆدکاستتاگ ئینتەرنێت، پاراستن، پۆدكاست، تەکنەلۆجیا، تەلەفۆنی زیرەک بە دێبیانەوە، تیندەر، زمان، زنجیرە فیلم، سامسۆنگ، مافی پاراستن، نێتفلێکسلێدوانیک بەجێ بهێلە لەسەر ئەڵقەی 4 – (وه‌رزی سێیەم) – یەکەمین تەلەفۆنی زیرەک بە دێبیانەوە\nدەستبەندی زیرەکی oneplus و تایبەتمەندییەکانی. (4:17)\nپرۆژەی فەرهەنگی زمان – کوردی-ئینگلیزی دەستی پێ کرد. (15:21)\nپڕۆژەی ماتریکس، تۆڕێکی کراوە بۆ گفتوگۆی پارێزراو و نامەرکەزی. (26:53)\nپڕۆژەی وەرگێڕی کراوە و دەرهێڵی مۆزێلا و یەکێتی ئەوروپا.\nپلاتفۆرمی کراوەی Parse، وەک شوێنگرەوەی خزمەتگوزاریەکانی Firebase.\nئەمریکا کۆمپانیای شاومیش دەخاتە لیستی ڕەش. (35:28)\nدوای ئەپڵ سامسونگیش، چیتر بارگاویکەرەوە و بیستۆک لەگەڵ مۆبایلەکانی نافرۆشێت. (50:36)\nدروستکردنی لاپتۆپ بە ARM لەگەڵ سناپدراگۆن. (1:12:44)\nپۆستکراوە لە كانونی دووه‌م 17, 2021 كانونی دووه‌م 19, 2021 نووسەر ڕەمەزان عەبدوڵڵاهاوپۆلەکان پۆدکاستتاگ ئایتی، ئەندرۆید، ئینتەرنێت، تاقیکردنەوەی زمان، ته‌كنه‌لۆژیا، تۆڕە کۆمەڵایەتییەکان، زمان، زمانی کوردی، فەرهەنگلێدوانیک بەجێ بهێلە لەسەر ئەڵقەی 3 – (وه‌رزی سێیەم) – پرۆژەی فەرهەنگی زمان\nخزمه‌تگوزاری VPN و WireGuard\nهۆكاری شاڵاوی هاککردنی هه‌ژماره‌كانی تویتەر چی بوو؟ (2:51 )\nچ سیسته‌مێک سه‌لامه‌ته؟\nمۆزیلا خزمه‌تگوزاری نوێی VPN ڕاگه‌یاند. (26:24 ) (بەستەر)\nوایەرگارد/WireGuard چییە و بۆچی بەکاردێت؟ (33:12 ) (بەستەر)\nVPN چییه و بۆچی به‌كار دێت؟ (37:37 )\nبەردەوام بە لە خویندنەوەی ئەڵقەی 25 – (وه‌رزی دووه‌م) – خزمه‌تگوزاری VPN و WireGuard\nپۆستکراوە لە ئاب 2, 2020 نووسەر ڕەمەزان عەبدوڵڵاهاوپۆلەکان پۆدکاستتاگ VPN، ئینتەرنێت، پاراستن، تویتەر، سیسته‌م، هاک، وایەرگارد1 لێدوان لە ئەڵقەی 25 – (وه‌رزی دووه‌م) – خزمه‌تگوزاری VPN و WireGuard


بەوێنە..بەهۆی وەرگەڕانی پاسێكەوە ژمارەیەك خوێندكار بریندار بوون – تۆڕی میدیایی خەڵک\n2019/10/06 - 3:23 PM\nبەڕێوەبەرایەتی هاتووچۆی سلێمانی ڕایدەگەیەنێت، بەهۆی وەرگەڕانی پاسێكەوە ژمارەیەك خوێندكار بوونە قوربانی.\nبەڕێوەبەرایەتی هاتووچۆی سلێمانی لە ڕاگەیەنراوێكدا ئاماژە بۆ ئەوە دەكات، پاسێك لەسەر ڕێگای دوكان – پیرەمەگروون لە نزیك ناوچەی تابین وەرگەڕا.\nئاشكراشی دەكات، پاسەكە ژمارەیەك لە خوێندكارانی پەیمانگای تەكنیكی دوكانی دەگواستەوە و بەهۆی ڕووداوەكەشەوە ژمارەیەك لەخوێندكاران بریندار بوون.\nبەپێی زانیارییەكانی (خەڵك) كە لەلایەن شایەتحاڵانی ڕووداومەكەوە دەستی كەوتووە، لەو ڕووداوەدا كچە خوێندكارێك گیانی لەدەستداوە و 13 خوێندكار بریندار بوون.\nبەڕێوەبەرایەتی هاتووچۆی سلێمانیپاسخوێندكاراندوكان\nدەستلەكاركێشانەوەكەی پارێزگاری بەغدا پەسەند كرا


نرخی نەوتی خاو بەرزبووەوە - باسک نێت\nدەستپێك/ ئابووری/نرخی نەوتی خاو بەرزبووەوە\nنرخی نەوتی خاو جارێکی تر بەرزبووەوە و نرخەکەی خۆی گەیاندە نزیکەی 41 دۆلار لەبازاڕەکانی جیهاندا.\nئاژانسی هەواڵی بلومبێرگ بڵاویکردەوە، سەرلەبەیانی ئەمڕۆ هەینی ٥ی٦ی٢٠٢٠، نرخی هەر بەرمیلێک نەوتی برێنت بەڕێژەی 0.39 دۆلار بەرزبووەتەوە کە لەسەدا 0.98-ی نرخی پێشوویەتی و بەوەش نەوتی برێنت لەبازاڕەکانی نەوتی جیهاندا بە 40.40 دۆلار مامەڵەی پێوەکراوە.\nئاماژەی بەوەشکرد، نرخی هەر بەرمیلێک نەوتی تەکساس بەڕێژەی 0.23 دۆلار بەرزبووەتەوە کەڕێژەی لەسەدا 0.61-ی نرخەکەی پێشوویەتی، بەوەش نرخی هەر بەرمیلێک بۆ 37.64 دۆلار بەرزبووەوە.\nدوێنێ بەفەرمی، روسیا ئامادەیی خۆی بۆ كۆبوونەوەی پێشوەختە لەگەڵ رێكخراوی ئۆپێك نیشاندا، ئەوەش بەیەكێك لە هۆكارەكانی بەرزبوونەوەی نرخی نەوت دادەنرێت.\nهاوكات، لەبارەی هۆکارەکانی بەرزبوونەوەی نرخی نەوت، شارەزایانی ئابووری پێیانوایە هەڵگرتنی رێکارەکانی دژی کۆرۆنا و دەستپێکردنەوەی بەشیک لەچالاکییە ئابوورییەکان لەسەرتاسەری جیهاندا هۆکاری سەرەکین بۆ بەرزبوونەوەی نرخی نەوت.


نەبەز گۆران: عەفرین ئێمەی شەرمەزاركرد! – WtariKurd\n– Posted on 2018-02-13بابەتی: سیاسی\nئەو ئیرادەیە، ئەو بڕوایە، ئەو یەكبوونە، ئەو ئومێدەی لە خەڵكی شاری (عەفرین)دا هەیە، بنەمایە بۆ پەروەردەیەكی جیاواز، پەروەردەیەك كە سیستەمە سیاسییەكە جۆرێكی دیكە لە مرۆڤ و، جۆرێكی دیكە لە تێگەیشتن بۆ ژیان و خۆ بەرێوەبردن دێنێتە ئاراوە. ئێمە: مەبەستم باشووری كوردستانە، دوای بیست و پێنج ساڵ لە خۆبەرێوەبردن، چ لە رووی سیاسییەوە، چ لە رووی ئابوورییەوە، چ لە رووی سەربازییەوە بەرەو تێكشكان رۆیشتین. ئەم تێكشاندنە بەرهەمی عەقڵێك بوو، كە نەیتوانی خۆ بەرێوەبردن بكاتە دونیابینیەكی نوێ.\nسەرنجێكی كورت دەدەین لەسەر خەڵكی شاری (عەفرین) دەبینین خەڵكەكە هێندە بروای بە هێزە شەڕڤانەكان هەیە، یەك كەس ئامادەنییە شارەكەی خۆی و ماڵەكەی خۆی چۆڵبكات، چونكە دەزانێت ئەو شەرڤانانەی لە بەرەی شەڕەكەدان سەنگەرەكانی خۆیان چۆڵناكەن و دڵنیایی دەدەنە خەڵكی شارەكە. نەك هەر ئەمە، لەبری هەڵهاتنی خەڵكی شار لە ترسی داگیركردن، كۆچی پێچەوانە روودەدات! واتە خەڵكی شارەكانی دیكە بەرەو شاری (عەفرین) دەچن و، دەیانەوێت پێكەوە فەزای شار قەرەباڵەختر بكەن، چونكە بڕوایان بەو هێزەیە بەرگری لە شار دەكات. ئەم بروابوونە بە هێزە شەڕكەرەكان، بەتەواوەتی پێچەوانەی باشوورە. لێرە هەركاتێك شەڕێكی راستەقینە رووبەرووی شارێك بووبێتەوە، بەهۆی بڕوانەبوونی خەڵكی شارەكە بە هێزە بەرگریكارەكان و سیاسەتەكە، پەنایان بەر كۆچكردن و هەڵهاتن و خۆ رزگاركردن بردوە و شارەكەیان چۆڵكردوە!\nئێمە ناتوانین بڵێین: هێزە چەكدارەكانی ئێرە ئازانین. بەڵام دەتوانین بڵێین: ئەو هێزە چەكدارانە سەرەڕای بە حیزبی كردنیان، بەجۆرێك ئیدارە دراون بەردەوام توشی شكستكراون. هێزە چەكدارەكانی باشوور، كە هێزی حزبین، لەلایەن دوو جۆر حیزبەوە پەروەردەكراون ئەم پەروەردەیە نەیتوانیووە ئازایەتی و بڕواكانیان گەشە پێبدات، لەبری ئەمە بەرژوەندی و خۆ پارێزی و خۆنواندن شوێنی بڕوا و ئازایەتی گرتووەتەوە.\nلە ماوەكانی پێشودا لە شەورۆژێكدا لانیكەم تەواوی خاكی ناوچە كێشە لەسەرەكانمان لەدەستدا. ئەم شكستە سەربازییە هۆی ترسنۆكی هێزەكان نەبوو، هۆی لاوازی سیاسیی و فەزای حیزبی و، فەزای وێرانكردنی هێزی سەربازی و، بڕوا نەبوون بە بەرگری ئەو دۆخەی دروستكرد، كە زۆر بە ئاسانی لەشكرێكی بچوكی ماندوی (عێراق) بتوانێت هەموو ئەو ئامانجانە بهێنێتە دی كە دەیەویست. سەرباری ئەم تێكشكانە سەربازییەی، لە _شەنگال، تا_ خانەقین_ هەر گوتاربێژی حیزبێك دێت، ئەویتر تۆمەتباردەكات بەم شكستە، بەبێ ئەوەی كەسیان بەسەری خۆیدا بهێنێت، كە شكستەكە تەنها لەیەك شوێنەوە نەبووە و لەتەواوی ناوچەكەدا بووە و شكستی سەرچەم ئەو عەقڵیەتەیە ئیدارەی ئەم هەرێمەی دەدا.شكستی پەروەردەی سەربازی و شكستی سیاسیی و شكستی خۆ بەرێوەبردن بوو.\nگەر بپرسین: هێزێكی زەبەلاحی وەك (توركیا) بەو شێوازە تەكنیكی و سەربازییەوە، بەو چەكە پێشكەوتنانەوە، روو لە هەرێمی كوردستان بكات، چی روودەدات؟ ((لەكاتێكدا هەرگیز هێزی سەربازی توركیا و عێراق بەراورد ناكرێت)) ئێمە لەبەردەم هێزەكەی (عێراق)دا بەم جۆرەبووین دەبێت لەبەردەم هێزی (توركیا)دا چۆن بین؟!\nوەڵامی ئەم پرسیارانە پەیوەندی بە ئیرادە و بروا بەخۆبوونەوە هەیە. ئەوەی لە رۆژئاوای كوردستان دەگوزەرێت ئیرادە و بڕوا بەخۆبوون لەهەموو شتێك گەورەترە، رێك پێچەوانی باشووری كوردستان. مرۆڤ كە لە شوێنی خۆی سەیری رۆژئاوا دەكات، راستەوخۆ تووشی شەرم دەبێت و، لەخۆی دەپرسێت: ئەوان بەو جۆرە و ئێمەش بەم جۆرە. ئەوان لە قۆناغێكی سەختدا و بە ماوەیەكی كەم میلەتێكی لەو جۆرەیان دروستكرد و، ئێمەش دوای بیست و پێنج ساڵ، چ میلەتێكمان دروستكرد و،چ خۆ بەرێوبردنێكمان بەرهەم هێنا؟!\nهەریەكەمان وەك كوردێك شانازی بە (عەفرین)ەوە دەكەین، لەتەنیشتیدا شەرمیش لەخۆمان دەكەین، چونكە هێزەكانی ئێمە بەجۆرێك پەروەردەكران و بەجۆرێك پەرشوبڵاوكرانەوە لەلایەن حیزبەوە و، بەجۆرێك بارگاوی كران، لە شەو رۆژێكدا ئەو هەموو خاكەیان پێچۆڵكرا،كە چاوەروان نەبووین بەو ئاسانییە چۆڵی بكەن. دڵنیاین لەوە (عەفرین) بۆ باشوور نابێتە وانە، چونكە عەقڵی سیاسیی و حیزبی باشوور گەیشتووتە ئاستێك ئیدی بەتەواوەتی دارزیووە و، چاوەرێی بەرهەمی لەمە باشتری لێناكرێت. بەڵام سەركەوتنی (عەفرین) دەبێتە دەروازەیەك بۆ بەرەو پێشچوونی دۆزی كورد لە جیهانی دەرەوە. دەبێتە بنەمایەك ئەو تێگەشیتنەی جیهانی دەرەوە بۆ كوردی باشوور و ئیدارەكەی هەیەتی بەتەواوەتی بگۆڕێت و، تێدەگەن كورد هەر باشوور نییە، ئیدارەیەكی _پیسخۆر_ و هێزی حیزبی و سیاسەتێكی خۆسەپێنی هەبێت، بەڵكو كورد دیوێكی دیكەی هەیە، ئەو دیوەی بریتیە لە ئیرادەو بروا بەخۆبوون و خەون بینین بە ئیدارەیەك لەسەر بنەمایەكی تەندروست بونیاد نرابێت.


له تاران رێز له یادی بۆردمانی شیمیای سه‌رده‌شت‌و هه‌ڵه‌بجه گیرا – زاگرۆس پۆست\nماڵەوە / کوردستان / له تاران رێز له یادی بۆردمانی شیمیای سه‌رده‌شت‌و هه‌ڵه‌بجه گیرا\nله تاران رێز له یادی بۆردمانی شیمیای سه‌رده‌شت‌و هه‌ڵه‌بجه گیرا\nسێ شه‌ممه 4 ئازار 2014\tکوردستان, هەواڵ 74 جار خوێنراوه‌ته‌وه\nدوای هاوئاهه‌نگی به مه‌به‌ستی رێزگرتن له یادی بۆردمانی شیمیایی شاری هه‌ڵه‌بجه، رێوڕه‌سمێکی هاوبه‌ش بۆ رێزگرتن له قوربانیانی سه‌رده‌شت‌وو هه‌ڵه‌بجه له زانکۆی زانسته کۆمه‌ڵایه‌تییه‌کان له لایه‌نخوێندکارانی چالاکی کوردی ئه‌و زانکۆیه‌وه به‌ڕێوه‌چوو.به گوێره‌ی هه‌واڵێک که چالاکانی خوێندکاریی کورد له زانکۆی تاران بڵاویان کردووه‌ته‌وه، ئەمرۆ سێشه‌مه کاتژمێر 3دوانیوەرۆ مەراسیمی 26ه‌مین ساڵیادی شەهیدانی هەڵەبجه‌و سەدەشت له زانکۆی زانستە کۆمەڵایەتییەکانی تاران بەرێوە چوو.\nله‌م ڕێوڕه‌سمه‌که وتەکانی د.رەسووڵ خزری‌و پاشان ئەکتەری ناسراوی باشووری کوردستان شوان عەتوف پێشکه‌ش کرا. دواتر خویندنەوەی شێعرێکی شێرکۆ بێکەس بەشداری لە یادکردنەوەکەی کرد. لە درێژەی رێوڕه‌سمه‌که‌دا بەرپرسی ئەنجومەنی خه‌ڵکناسی وته کانی خۆی پێشکه‌ش کرد.\nهونەرمەند سەعدوڵا نەسیری له درێژه‌دا چەن پارچه مووزیکێکی پێشکەش بەبەشداربووانی کۆرەکه کرد‌و دواتر هەر یەکه له جەلال نەجاری‌و تریفە کەریمییان شیعریان خوێنده‌وه.\nدواتر بەشیکی کورت لە فیلمی”هێلانه” لە دەرهێنانی شەهرام موسلێخی نماێش درا‌و یووسف ئەبازەری کۆمەڵناسی ئێرانی وتارێکی پێشکەش کرد. رێوڕه‌سمه‌که بە پێشکەشکردنی مووزیک لە لایان گرووپی ژوان‌و شانۆیێک لە لایه‌ن خوێندکارانی زانکۆی هونەرو خوێندنەوەی بەیانییەی بەرێوبەران کۆتایی پێ هات.


دەستەی دەستپاکی ... بۆ وا بێ باکی ...؟؟\nوەک ماڵی هەتیو... بێ دایک و باوکی ...\nئه‌م بابه‌ته 3257 جار خوێنراوه‌ته‌وه\nلڤین: سۆران محەمەد غەریب\nلە دوای ئەوەی (٣) سكاڵام لەبەرواری ٨ / ١ / ٢٠١٧ لە دادگای لێکۆڵینەوەی دەستپاکی سلێمانی جوڵاند لە دژی سەرۆکی دادگای تێهەڵچونەوەی سلێمانی دادوەر (لگیف عپمان شریف)و جێگری سەرۆکی هەمان دادگا دادوەر(خدر حسن محمد) لەسەر تێوەگلانیان بە کاری گەندەڵی و کاری نایاسایی زەق و بەرچاو لەگەڵ سەرجەم سکاڵاکاندا بەڵگەنامەی پێویستم هاوپێچ کردبوو . هەر لە هەمان ئەو سکاڵایانەدا داوای ئەوەم کرد کە تەنها بەڵگەکان کۆبکرێننەوە دواتر وەربگێردرێن بۆ سەر زمانی عەرەبی و ڕەوانەی دەستەی دەستپاکی عێراق بکرێن . لەبەر دوو هۆکار یەکەم / پەرلەمانی کوردستان پەکخراوە و توانای جاودێری نیە لەبەر ئەوەی بە پێی یاسای دەست پاکی دەستەی دەستپاکی نەویە بۆ چاودێری پەرلەمان . دوەم / ئەو لایەنانەی سکاڵایان لەسەرە کە سەرۆکی دادگا و جێگرەکەیەتی (ڕکابەر)ن و هەر بە پێی یاسا ناکرێت ڕکابەر و دادوەری کۆبکرێنەوە (الخصم و الحكم) ، بەڵگەش لەسەر ئەمە ئەو سکاڵایانەن کە یەکێتی دادوەرانی کوردستان – لقی سلێمانی و یەکێتی دادوەرانی هەرێم لە دژی من جوڵاندویانن .\nبەڵام سەیرەکە لەوەدایە نەک ڕێکار وەرنەگیرا بە پێی داواکاریە یاساییاکانم ، بەڵکو بەردێک خرایە سەر لاپەرەکانی گەندەڵی ئەو دادوەرانە . خۆم هەر زوو پێشوەختە زانیم ئەوە دەرئەنجامەکەی دەبێت ، بەڵام ویستم هاوڵاتیان بە بەڵگەوە شتەکان ببینن ئینجا بڕیار بدرێت . جا لەخوارەوە وەڵامی فەرمانگەی یاسایی دەستەی دەستپاکی ببینن کە بە ژمارە (٣٢) لە بەرواری ٣١ / ٢ / ٢٠١٧ دەرچوە لەگەڵ سەرنجەکانی خۆم لەسەر نوسراوکەیان ...\nدەستەی دەست پاکی بە چەند خاڵێک وەڵامیان داوەتەوە کورتەکەی ئەمانەن :\n١- سکاڵاکانی کە جوڵاندبوم (٣) سکاڵابون . هەر لە جێگا و ڕێگاوە سکاڵایەکیان ناوی نەهاتوە و ونکرا و نەهاتە ناو باسەوە ، ئەویش سکاڵاکەم بوو لەسەر ئەو ژمارە (علوج)ەی کە سەرۆکی دادگا لە ئۆتۆمبێلێکی (علوج)ی مۆدێل(٢٠٠٢) گۆڕیوە و گواستۆتەوە بۆسەر ئۆتۆمبێلەکەی لە جۆری (لاندکرۆز) مۆدێل (٢٠١١) کە لە لایەن (ئەنجومەنی دادوەری)ەوە پێی بەخشراوە لەبەر ئەوەی سەرۆکی دادگا بوە . ئەمەش بە مەبەستی ئەوەی کە هەڵبێت لە مزەی(رسم)ی بەڕێوبەرایەتی هاتوچۆ کە (٢٥٠٠٠٠٠) دوو ملیۆن و پێنج سەد هەزار دیارە . دەتوانن لە خوارەوە تەماشای وەڵامەکە بکەن بزانن بە هیچ جۆرێک ناوی ئەو سکاڵایە هاتوە . دەمەوێت ئەوە بڵێم ئەو سکاڵایە هێندە کاریگەرە و سەرپێچی تیاکراوە بەشێوەیەک لە بچوکترین لێکۆڵینەوە ڕاستیەکان دەردەکەون و گەندەڵیەکە ئاشکرا دەبێت .\n٢- سکاڵایەکی تریان لەسەر ساختەکردن (تزویر)لەسەر بڕیارێکی دادگایە کە بە پێی یاسای (١٦٧) لە یاسای دادبینی شارستانی ڕێکارەکان وەرنەگیراوە ، چونکە نابێت دادوەر لە پاشەملەی لایەنەکانی داواکەوە دەستکاری بڕیارێک بکات ئەگەر هەڵەی تیادا بوو ، کەچی سەرپێجی ئەو دەقە یاساییە کراوە لە پشتی لایەنەکانی داواکەوە سەرۆکی دادگا و جێگرەکەی ساختەکردنیان ئەنجام داوە ، بەڵام فەرمانگەی یاسایی ناوبراو نەک هەر بەلای ئەو بابەتەدا نەچوە بەڵکو بەهانەی بۆ (سەرۆکی دادگا و جێگرەکەی) هێناوەتەوە بێ ئەوەی ئەو شتەی باسی دەکات کە دەرچونی بڕیاری دادگایە و پلەی بنبڕی وەرگرتوە لە دوور و نزیک پەیوەندی بە ناوەرۆکی سکاڵا و بابەتەکەوە هەبێت . فەرمانگەی ناوبراو ئەوەی باسی نەکردوە ناوەرۆکی سکاڵاکەی منە ، چونکە یاسا شتێکی دیاری کرد بێت ناتوانرێت پێجەوانەکەی جێبەجێ بکرێت . ناوەرۆکی سکاڵاکەم زۆر ڕوونە و وەڵامی ئەوانیش دیارە چیە ..\n٣ – سکاڵایەکی ترم تیایدا هاتوە کاتێک دادوەر بەرژەوەندی لەگەڵ لایەنێکی داواکەدا هەبوو یاخود بەرژەوەندی لە بابەتی داواکەدا هەبێت پێویستە دەستبەجێ واز لە بینینی داواکە بهێنێت (تنحی وجوبی)بکات و دەستی لێ هەڵبگرێت ، ئەگەر لایەنەکانی داواکەش پێی نەڵێن . ئەمەش ڕێگا ڕێژی بۆ کراوە بە پێی یاسا هەروەکو لە دەقی مادەی (٩١ بڕگەی ٤) لەیاسای دادبینی شارستانیدا هاتوە . من ئەو بڕیارانەی دادگام خستۆتە بەر دەست و هاوپێچم کردوە لەگەڵ لیستی بەشداربوانی پرۆژەی (دیە) ستی کە بەڵێندەرەکەی یەکەی نیشەجی بونی داوە بە (سەرۆکی داگا و جێگرەکەی) تەنانەت تەواوی بەشداربوان لە ناویاندا ئەم (دوو دادوەر)ەش داوای لابردنی بەنزینخانەی (مەولانە)یان کردوە . بەڵام دواتر کە لەڕێگای پارێزگاری سلێمانیەوە بەنزینخانەکەیان پێ لا نەبراوە بەڵندەرەکەیان کردۆتە ڕکابەر و داوای تۆمار کردوە و دواجار لەبری ئەوەی داواکە نەبینن ، هەستاون بڕیاریان بۆ بەرژەوەندی بەڵێندەرەکە داوە کە هەمان بەرژەوەندی ئەو دوو دادوەرەشە . بەڵام فەرمانگەی ناوبراو بە بچوکترین باسیش نەهاتوە تیشک بخاتە سەر ئەم لایەنە . باسی لە بابەتی وا کردوە تا گەندەڵیەکان لەو دوو دادوەرە دوور بخاتەوە .\n٤- پێش ئەوەی فەرمانگەی یاسایی دەستەی دەستپاکی نوسراو و بڕیار دەربکات ، دەبوایە نوسراوی ئاراستەی ئەو شوێن و لایەن و دادگایانە بکردایە تا دڵنیا بێت لە ڕاستی و دروستی بونی ئەو بەڵگانەی کە هاوپێچی سکاڵاکانم کردوە . ئینجا ڕێکاری بە پێی یاسا وەربگرتایە . بەڵام جێگای داخە بڕیارێکی پێش وەختەی داوە دوور لە پاڵپشتی یاسایی .\nدەمەوێت ئەوە بخەمە ڕوو ئەم ڕێکارانە هەر چۆنێک بن ... کۆڵم پێ نادەن و بەردەوامی خۆم لە سکاڵا تۆمار کردن ڕادەگەیەنم ... چاوەڕێ بن بەم نزیکانە سکاڵای تازە ببینن ... لەبەر ئەوەی سەرکەوتن لە بەردەوامیدایە دەبینمەوە لە دژی گەندەڵی ...